Касб фазилати ва турлари\nАллоҳ таоло Қуръони каримда барча мўминларга ўз тоқатиларига яраша касб қилишни фарз қилди:\nيَا أَيُّهَا الَّذِينَ آَمَنُوا إِذَا نُودِيَ لِلصَّلَاةِ مِنْ يَوْمِ الْجُمُعَةِ فَاسْعَوْا إِلَى ذِكْرِ اللَّهِ وَذَرُوا الْبَيْعَ ذَلِكُمْ خَيْرٌ لَكُمْ إِنْ كُنْتُمْ تَعْلَمُون\n«Бас, қачонки, намоз адо қилингач, ерда тарқалиб, Аллоҳнинг фазли (ризқи)дан истайверинглар! Аллоҳни кўп ёд этингизлар, шояд (шунда) нажот топурсизлар» (Ҳаж сураси 9-оят).\nРасулуллоҳ солаллоҳу алайҳи ва саллам ўзи соғлом бўла туриб, ишламайдиган киши Аллоҳ таоло ёмон кўришини қуйидагича баён қилдилар:\nإنّ الله يُبغِضُ الصحيح الفارغ «Албатта Аллоҳ таоло соғлом бўла туриб, ишламайдиган кишини ёмон кўради».\nҲалол касб қилишга нафақат оддий инсонлар ҳатто пайғамбарлар ҳам буюрилган. Бу ҳақда Аллоҳ таоло Қуоъони каримда барча пайғамбар ва мурсалинларга шундай хитоб қилади:\nهُوَ الَّذِي جَعَلَ لَكُمُ الْأَرْضَ ذَلُولًا فَامْشُوا فِي مَنَاكِبِهَا وَكُلُوا مِنْ رِزْقِهِ وَإِلَيْهِ النُّشُور\n«У (Аллоҳ) сизларга ерни хоксор (бўйсунувчи) қилиб қўйган зотдир. Бас, у (ер)нинг ҳар томонида (саёҳат, тижорат ёки деҳқончилик қилиб) юраверинглар ва Аллоҳнинг берган ризқидан енглар. Тирилиб чиқиш Унинг ҳузуригадир» (Мулк сураси 15-оят).\nАллоҳ таоло мўминларга ҳалол касбдан ўзларига нафақа қилишга буюриб, қуйидагича марҳамат қилади:\nيَا أَيُّهَا الَّذِينَ آَمَنُوا أَنْفِقُوا مِنْ طَيِّبَاتِ مَا كَسَبْتُمْ وَمِمَّا أَخْرَجْنَا لَكُمْ مِنَ الْأَرْض\n«Эй иймон келтирганлар, ўзингиз касб этган ва Биз сизлар учун ердан чиқарган нарсаларнинг яхшиларидан эҳсон қилингиз...» (Бақара сураси 268-оят).\nҲадиси қуддусийда يا عبدي يدَكَ أنزل عليك الرزق«(Аллоҳ таоло) Эй бандам, қўлингни қимирлатгил, сенга ризқ нозил қилурман», деб марҳамат қилинган.\nЮқоридаги оят ва ҳадисларнинг далолатига кўра барча пайғамбар ва мурсалинлар ҳам маълум касб билан машғул бўлганлар. Жумладан, Одам алайҳиссалом ерга буғдой экиб, суғориб ва ўриб олиб, ун қилиб, нон қилганлар. Нуҳ алайҳиссалом савдогарлик қилганлар. Иборҳим алайҳиссалом баззоз (газмол сотувчи) бўлганлар. Довуд алайҳиссалом совут ясар эдилар. Сулаймон алайҳиссалом занбил тўқир эдилар. Идрис алайҳиссалом кийим тикар эдилар. Закариё алайҳиссалом дурадгор эдилар. Бундан ташқари барча пайғамбарлар қўй боққанлар.\nСаҳобаи киромлар ҳам маълум бир касбларга машғул бўлганлар. Жумладан, Абу Бакр Сиддиқ розияллоҳу таоло анҳу баззоз (газмол сотувчи) эдилар. Умар розяллоҳу таоло анҳу терини ошлар эдилар. Усмон розияллоҳу анҳу савдогар эдилар. Али розияллоҳу анҳу котиблик ва мардикорлик қилар эдилар.\nЎз даврида Шом диёрининг фақиҳи бўлган Авзоий раҳматуллоҳи алайҳ Иброҳим ибн Адҳам раҳматуллоҳи алайҳни кўрдиларки, орқаларида бир кўтарим ўтинни кўтариб келиб, уни сотиб тиричилик қилур эдилар. Авзоий раҳматуллоҳи алайҳ дедилар: «Қачонгача бундай касбни қилурсиз?» Иброҳим ибн Адҳам дедилар: «Жим тургил, батаҳқиқ, ҳадисда келибдир, кимики ҳалол таом талаб қилиш учун ҳар хил залил (хор) бўладиган жойда турса, ул кишига жаннат вожиб бўлгай».\nАммо илмга машғул бўлгани жиҳатидан касб қилмоққа қодир бўлса ҳам, касб қилмай, илм таҳсил қилса, ул толиби илмга садақа бериш жоиздир. Агар нафл намоз ўқимоққа ва ортиқча махсус ибодатлардан ўзига лозим бўлмаган нарсаларни қилишга машғул бўлгани жиҳатидан касб қилмаса, ул кишига нафл садақа бериш макруҳдир.\nالكسب فرضٌ بقدرِ الكفاية لنفسِه وعَياَلِه وقضاءِ ديونِه\n«Мўмин киши ўзи, аҳли аёли учун ва қарзларини адо қилмоқ учун кифоя қиладиган миқдорча касб қилмоқ фарздир». «Ал-Ихтиёр» китобида нақл қилинишича, агар касб қилмоққа қудрати етса, касб қилиши фарздир. Агар касб қилмоққа қудрати етмаса, гадойлик қилгай. Зероки, гадойлик касбларнинг охиргисидир. Ҳатто касбга қодир бўлмаган бирор кишидан таом сўрамасдан, очдан ўлса, гуноҳкор бўлгай.\nКасб қилмоқнинг савоби бениҳоятдир. Зероки, «ал-Муғнийя» китобида айтибдир:\nمن طلب الدنيا حلالا واستعفافا عن المسألة وسيعا على عياله وتعطُّفا على جاره جاء يوم القيامة ووجهه كالقمر ليلة البدر\n“Кимики гадойлик қилмоқдин ва кишидан бир нарса сўрашдан ўзини тортиб ва аҳли аёлига нафақа бериш учун ҳаракат қилиб ва қўшнисига меҳрибонлик қилмоқни ният қилиб, ҳалол дунёни талаб қилса, қиёмат кунида маҳшаргоҳга юзи ўн тўрт кунлик ойдек бўлган ҳолда келгай”.\nالكسب سنّة الأولياء وفيه ستر الحال\nКасб қилиш валийларнинг суннатларидир. Касбда инсон ўз аҳволини ёпмоқ ва сирини билдирмаслик бордир. Пайғамбар соллаллоҳу алайҳи ва саллам дедилар: “Ростгўй савдогар қиёмат кунида сиддиқлар ва шаҳидлар билан бўлгай”.\nПайғамбар соллаллоҳу алайҳи ва саллам дедилар: “Савдогарлик қилингларки, халқнинг ризқлари ўн қисмдир. Тўққиз қисми савдогарликдадир, яъни сотмоқда ва олмоқдадир”.\nПайғамбар соллаллоҳу алайҳи ва саллам дедилар: “Кимки касб қилмай, савол (тиланчилик) эшигини ўзига очса, Аллоҳ таоло унга муҳтожлик ва бечораликнинг етмиш эшигини очгай”.\nИсо алайҳиссалом бир одамни кўрдилар, унга: «Нима иш қилурсан?» дедилар. Ул киши: «Ибодат қилурман», деди. «Қайдан таом ерсан?» дедилар. «Менинг биродарим бордирки, таомимни ул тайёрлаб туради», деди. Исо алайҳиссалом дедилар: «Сенга таом бериб турадиган биродаринг сендин обидроқдир».\nҲазрати Умар розияллоҳу анҳу дедилар: “Аллоҳ таоло ризқ беради, деб, касбдан қўлларингизни тортманглар, Аллоҳ таоло тилла ва тангани осмондан ёғдирмайди”.\nЛуқмони Ҳаким фарзандига қуйидагича васият қилдилар: «Касбдан қўлингни тортмагил, кимики халқнинг муҳтожи ва бечораси бўлса, унинг дини танг ва ақли заиф бўлгай ва унинг муруввати ботил бўлгай ҳамда халойиқ унга ҳақорат кўзи билан қарагай».\nويُشغِلُ قلبَه بذكرِ الله تعالى خاصّة\nВалийлар зотлар касб қилиб турган вақтида хоссатан дилини Аллоҳ таолонинг ёдига машғул қилгай.\nوإن اشتغل بطلب الزيادة لا يكون حراما ما لم يُردْ بِهِ الفخر والرياء\nАгар инсон дунёни ўз нафақасидан ва нафақаси лозим бўлганлар нафақасидан зиёда талаб қилмоққа машғул бўлса, ҳаром бўлмайди, модомики у билан фахр қилмоқ ва риё килмоқни хоҳламаса.\nوإنْ سَعَى تَكَاثُرًا أَوْ تفاخرًا فَهُوَ سبيلُِ الشّيطان\nАгар дунёни кўп қилиб, манманлик қилмоққа ва фахр қилмоққа ҳаракат қилса, ул шайтонниг йўлидир.\nعن ابن عبّاسٍ رضي الله عنهما أنَّه قال: الكسبُ الحلالُ أشدُّ منْ نقلِ الجبل إلى الجبل\nИбн Аббос розияллоҳу анҳумо дедилар: “Ҳалол касб қилиш тоғни тоққа кўчириб олиб бормоқдан ашад (қийин)роқдир”.\n“Тафсиру Чархий” китобида инсонлар касб қилишда уч қисмга бўлинши қуйидагича зикр қилинган:\nالنَّاسُ ثلاثة: رجلٌ شغل معاشه عنْ معاده فهو منَ الهالكين، ورجلٌ شغل معاده عنْ معاشه فهو من الصابرين، ورجلٌ شغل معاشه لمعاده فهو من المقتصدين ولا يحصل الاقتصاد إلاَّ في طلبها بآداب الشريعة\n“Одамлар уч қисмдир, бир қисмини тирикчилик иши охиратидан чалғитгай, бас у киши ҳалок ва нобуд бўлгувчилардандир. Яна бир қишики охират иши тирикчилигидан бепарво қилгай, бас, у киши охират ишига машғул бўлган киши нажот топадиганлардандир. Ва бир кишики тирикчилиги охирати иши учун бўлибдир, бас, ул киши муқтасидлардан, яъни тўғри йўлдан ўртача юрадиганлардандир. Ва дунёни талаб қилмоқда шариатнинг одоблари билан юрса, тўғри йўлда ўртача юрмоқ ҳосил бўлгай”.\nالنَّاس في الكسب على خمسة مراتب: منهمْ منْ يرى الرزق من الكسبِ فهو كافرٌ ، منهمْ منْ يرَى الرزق من اللهِ ومن الكسب فهو مشركٌ، ومنهمْ منْ يرَى الرزق من الله تعالى ولا يدري أيعطيه أمْ لا فهو منافقٌ شاكٌّ، ومنهمْ منْ يرى الرزق من الله تعالى ويعطي اللهُ لأجل كسبه ولا يؤدّي حقّه كما أمر الله تعالى فهو مسيءٌ ، ومنهمْ منْ يرى الرزق من الله تعالى فيرى الكسب سببًا وأخرج حقّه ولا يعصي لأجل الكسبِ فهو من المخلصين\n“Одамлар касб қилишда беш мартабада бўладилар. Уларнинг баъзилари ризқни касбдан деб билади. Ризқни касбдан деб билувчи, кофирдир. Баъзи кишилар ризқни Аллоҳ таолодан ва касбдан кўргай. Бундай киши мушрикдир. Баъзилар ризқни Аллоҳ таолодан деб билади, лекин ризқни берадими ё бермайдими, деб гумон қилгай. Бундай шак қилувчи киши мунофиқдир. Баъзилар ризқни Аллоҳ таолодан деб билади ва ризқни Аллоҳ таоло касб жиҳатидан ато қилур, деб эътиқод қилгай, (аммо) Аллоҳ таолонинг амр қилганича мол ҳақини адо қилмагай. Бас, ул киши гуноҳкордир. Баъзилари ризқни Аллоҳ таолодан деб билгай ва ризқни касбга сабаб деб билади ва Аллоҳ таолонинг буйруғига мувофиқ мол ҳақини чақириб бергай ва касби жиҳатдан ибодатни тарк қилиб гуноҳкор бўлмагай. Бас, ул киши мўмин мухлислардандир”.\n“Кофий” номлик асарда айтибдирки: “Аҳли сунна вал-жамоа уламоларининг наздларида, буюрилган таваккул шулдурки, касби асбоб қилгай, ундан кейин Холиқи асбобга таваккул қилгай, асбобга таваккул қилмагай”.\nفعلى العبدِ العبادةُ وعلى اللهِ الرزقُ\n“Бас, бандага ибодат қилмоқ лозимдир ва Аллоҳ таборак ва таолодан ризқ бермоқдир”.\nقال عليه الصلاة والسلام: من الذنوب لا يكفّر بها إلاّ الهمُّ في طلب المعيشة\n“Пайғамбар алайҳиссалоту вас-салом дедилар: “Баъзи гуноҳлар борки, уларга тиричилик талабидаги ғам-ташвишдан бошқа нарса каффорат бўлмайди”.\nМўмин киши салафи солиҳларнинг, яъни ўтган пешволарнинг касбларини ихтиёр қилгай, деҳқончилик, ҳаммоллик, нонвойлик, кийим ювмоқ, кафш тикмоқ, чўпонлик қилмоқ ва котиблик қилмоққа ўхшаш.\nКотиблик уламоларнинг ва машойихи асфиёларнинг касбларидир, хусусан Каломи қадимни, яъни Қуръони шарифни ва Пайғамбар соллаллоҳу алайҳи ва салламнинг ҳадисларини ёзиш.\nМашҳур тобеин Саъид ибн Мусайяб дедилар: “Ҳалолдан молни жам қилмаган одамда яхшилик йўқдир, бас, ул молдан Аллоҳ таолонинг ҳақини адо қилгай ва ул мол билан обрўйини сақлагай ва эҳтиёт қилгай”.\nУмар ибн Хаттоб розияллоҳу анҳу дедилар: “Эй бечоралар жамоси, бошларингни кўтаринглар ва савдогардик қилинглар, албатта, йўлга кўз тиккан ва одамларга муҳтож бўладиган фақир бўлманглар”.\nҲазрати Умар розияллоҳу анҳу дедилар: “Кимики динда фақиҳ бўлмаса, яъни савдо қилишнинг илмини билмаса, бозорда савдогарлик қилмасин”.\nҲазрат Али розияллоҳу анҳу дедилар: “Кимики динда фақиҳ бўлмасдан илгари савдогарчилик қилса, батаҳқиқ, судхўрликка гирифтор бўлибдир.\nМаълумки, ибодат асоси луқманинг ҳалоллигигадир. “Ҳулятул-авлиё” асарида келтирибдирки, баъзи машойихлар айтибдилар: “Аллоҳ таолонинг йўли ўн қисмдир. Мазкур ўн қисмдан тўққис қисми ҳалол ризқни талаб қилиш ва бир қисми қолган ишлардир. Мўмин бандага лойиқ ва муносиб шулки, ҳалол молни талаб қилгай ва ҳаром ва шубҳадан тийилгайки, ибодатнинг қабул бўлмоғи тақво биландир, Аллоҳ таоло бу ҳақда шундай марҳамат қилади:\n“...Аллоҳ фақат тақволи кишилардан қабул қилур оят” (Тавба сураси 27 оят).\nКасб қилувчи ҳар касб ва ҳунарни ўрганса, Аллоҳ таолонинг фармонини адо қилади ва шариат амрларига эҳтиёт бўлади, токи ул касбдан ҳосил қилган луқмасидан нур ва сафо пайдо бўлади ва қилган ибодатларининг лаззатини топади ва ул қилган касбидан барокат кўради ва ул касбда даст бакор, дил баёр билан машғул бўлади. Касб сабабидан ризқ бергувчи ва тавфиқ берадиган Аллоҳ таолодир.\nБаъзи ҳукамолар дедилар: “Ҳар вақтики, савдо қилгувчида уч хислат бўлмаса, икки дунёда муҳтож бўлгай. Аввали – тили уч нарсадан пок бўлгай: ёлғондан, лағвдан, яъни, беҳудагўйликдан ва қасамдан. Иккинчи – дили уч нарсадан соф бўлгай: ёмон ният, хиёнат ва ҳасаддан. Учинчи – уч нарсага доимий эътибор қаратмоқ лозим: жума намозига ва жамоат билан намоз ўқимоққа ва баъзи вақтларда илм талаб қилмоққа ва бошқа одамдан Аллоҳ таолонинг ризолиги ва хурсандлигини ихтиёр қилмоққа”.\nПайғамбар соллаллоҳу алайҳи ва саллам дедилар: “Кимики гуноҳ қиладиган жойдан мол касб қилиб, садақа қилса, ё ул топган моли билан хеши ақрабосига инъом ва эҳсон қилса, ё ул ҳаром молни Аллоҳ таолонинг йўлига сарф қилса, ул гуноҳ қиладиган жойдан топган молининг ҳаммаси жам қилиниб, оташ дўзахга ташлангай”.\nРивоят қилинишича Имрон ибн Ҳасин розяллоҳу анҳу дедилар: “Рибодан ё ришвадан, яъни сўдхўрликдан ё порадан, ё ғанимат молни олмоқда хиёнат қилмоқдан, ё ўғирликдан мол топган одамнинг ҳажини ё умрасини ва жиҳодини, садақасини, қул озод қилганини ва нафақасини Аллоҳ таоло қабул қилмайди”.\nФақиҳ Абул Лайс раҳматуллоҳи алайҳдан ривоят қилинади, Анас ибн Молик розияллоҳу анҳу айтадилар: “Ё Расулуллоҳ, бир нон садақа қилганим яхшироқми ё юз ракат нафл намоз ўқиганим яхшироқми?” Пайғамбар соллаллоҳу алайҳи ва саллам дедилар: “Икки юз ракат нафл намоз ўқигандан садақа қилинган нон яхшироқ”.\nАнас ибн Молик розияллоҳу анҳу айтадилар: “Ё Расулуллоҳ, мусулмон одамнинг ҳожатини раво қилмоқ яхшироқми ё юз ракат нафл намоз ўқимоқ яхшироқми?” Пайғамбар алайҳиссолату вассалом дедилар: “Минг ракат нафл намоз ўқигандан мусулмоннинг ҳожатини раво қилмоқ яхшироқ”.\nАнас ибн Молик розияллоҳу анҳу айтадилар: “Ё Расулуллоҳ, бир луқма ҳаром таомни тарк қилмоқ яхшироқми ё минг ракат нафл намоз ўқимоқ яхшироқми?” Расули акрам соллаллоҳу алайҳи ва саллам дедилар: “Бир луқма ҳаром таомни тарк қилмоқ икки минг ракат нафл намоз ўқигандан яхшироқдир”.\nАнас ибн Молик розияллоҳу анҳу айтадилар: “Ё Расулуллоҳ, ғийбатни тарк қилмоқ яхшироқми ёки икки минг ракат намоз ўқимоқ дурустроқми?” Пайғамбар алайҳиссалом дедилар: “Ўн минг ракат намоз ўқигандан ғийбатни тарк қилмоқ дурустроқ ва яхшироқдир”.\nАнас ибн Молик розияллоҳу анҳу айтадилар: “Ё Расулаллоҳ, сизга бева хотиннинг ҳожатини раво қилган яхшироқми ё ўн минг ракат намоз ўқимоқ?” Пайғамбар алайҳиссолату вассалом дедилар: “Бева хотиннинг ҳожатини раво қилмоқ ўттиз минг ракат нафл намоздан яхшироқдир”.\nАнас ибн Молик розияллоҳу анҳу айтадилар: “Ё Расулуллоҳ, сиз учун аҳли аёлга нафақа қилмоқ яхшироқми ё Аллоҳ таолонинг йўлида харж қилмоқ яхшироқми?” Пайғамбар алайҳиссолату вассалом дедилар: “Аллоҳ йўлида минг тилла сарф ва харажат қилгандан аҳли аёлга бир танга нафақа қилмоқ яхшироқдир”.\nАнас ибн Молик розияллоҳу анҳу айтадилар: “Ё Расулуллоҳ, сизга ота ва оналарга яхшилик қилмоқ яхшироқми ё минг йил ибодат қилмоқ яхшироқми?” Пайғамбар алайҳиссолату вас-салом дедилар: “Ё Анас, Ҳақ келди, яъни дини Ислом ва Қуръон келди ва ширк ва шайтон нобуд бўлди, албатта, ботил ва ноҳақ нарса йўқ бўлгувчидир”. “Бас, ота-онага яхшилик қилмоқ икки минг йил ибодат қилгандан яхшироқдир”.\nТошкент ислом институти устози С.Примов\n5612 марта ўқилди\nДругие материалы в этой категории: « Меҳмонга хизмат қилиш савоблари\tИмоми Аъзамнинг ўғли Ҳаммодга қилган йигирмата насиҳати »


Янги йўналишлар очилади\nШимкент шаҳрининг республика мақомини олиши ва Туркистон вилоятининг тузилиши муносабати билан йил сўнгигача “Туркистон – Бодом” ва “Туркистон – Сариоғоч” янги темирйўл йўналиши ишга туширилади. Буни минтақавий коммуникациялар хизматида ўтган брифингда йўловчилар транспорти ва автомобиль йўллари бошқармасининг раҳбари Нурлан Байғут маълум қилди.\nУнинг таъкидлашича, вилоятда 2018 йилнинг 6 ойида 577,6 млн. йўловчи ташилган. Бу кўрсаткич ўтган йилнинг тегишли даврига нисбатан 1,6 фоизга юқори.\n– Туркистон вилоятида 44та йўловчи ташувчи корхона 1283та автобус билан аҳолига хизмат кўрсатган. Вилоятдаги доимий йўналишлар тизими 320 йўналишдаги 1081та ҳаракат жадвалидан иборат. Шимкент шаҳрининг республика мақомига эга бўлиши муносабати билан вилоятдаги туманлараро 115та йўналишнинг 91таси вилоятлараро бўлиб ўзгаради. Вилоятлараро 39та йўналишнинг 13тасининг бошланғич бекати Шимкент шаҳри бўлганлиги сабабли, улар Шимкент шаҳар ҳокимлиги тасарруфига берилди. Бундан ташқари, Шимкент шаҳридаги 26та йўловчи ташувчи корхона, 82та йўналиш, 1744та автобус, 1261та ҳаракат йўналиши Шимкент шаҳар ҳокимлиги ихтиёрига ўтади, – деди бошқарма раҳбари.\nТаъкидлаш жоиз, бошқарма тасарруфидаги туманлараро, вилоятлараро доимий йўналишларга хизмат кўрсатадиган жамоат транспортлари GPS тизими билан таъминланган. Туркистон шаҳри вилоят марказига айланиши муносабати билан янги йўналишларга эътибор кучайди.\n– Туман марказидан Чордара, Жетисай, Сариоғоч, Ленгер шаҳарларидан, Темирлан, Ақсукент, Шаян аҳоли манзилларидан Туркистонга тўғридан-тўғри йўналиш очиш бўйича ишлар олиб борилмоқда, – деди бошқарма раҳбари.\nТранспорт соҳасини рақамлаштириш бугунги кундаги долзарб масалалардан бири. Шаҳардаги йўналишларга электрон чипта тизимини 2018 йилнинг охиригача жорий этиш режаланмоқда.\nҚалдирғоч лойиҳа сифатида Туркистон шаҳридаги бир йўналишга электрон чипта тизимини 2018 йилнинг учинчи чорагигача тестлаштириш кўзда тутилган.\nД. САЪДУЛЛАЕВА, 2018-08-14, 11:59 183


Қуръондаги сакинат оятларидан хабардормисиз? – oliymahad.uz\nҚуръондаги сакинат оятларидан хабардормисиз?\nҚуръони карим Аллоҳ таоло ҳузуридан нозил бўлган илоҳий китоб бўлиб, у нафақат мўминлар учун дастури амал, балки мусулмон инсоннинг саломатлиги учун ҳам ниҳоятда фойдалидир. Қуръоннинг инсондаги дардларга шифо бўлиши Исро сурасининг 82-оятида ўз тасдиғини топган: “(Биз) Қуръондан мўминлар учун шифо ва раҳмат бўлган (оят)ларни нозил қилурмиз. (Лекин бу оятлар) золим (кофир)ларга фақат зиённи орттирур”.\nОяти каримадаги “шифо” сўзи наинки жисмоний касалликлар, шунингдек қалб касалликлари шифосини ҳам ўз ичига олади. Қуръони каримда шундай оятлар борки, улар тушкунликка тушган ёки ғам-ташвиши бор, безовта инсонларга хослаб тиловат қилинса, қалбга ва руҳга сакинат беради, хотиржамлик бағишлайди.\nЎтган асрнинг муаззам шайхларидан бири, машҳур муфассир Шайх Мутавалли Шаъровий ҳазратлари шундай ҳикоя қиладилар: “Бир куни мен фарзанд дунёга келтирган бир қариндошимни зиёрат этиш мақсадида шифохонага бордим. Унинг нафас олиши оғирлашган, ҳеч ким билан кўришишни ҳам, гаплашишни ҳам истамас эди. Уни бу ҳолатда кўрганимдан сўнг унинг олдида ўтириб сокинлик берувчи оятларини ўқидим. Тиловат қилганимдан сўнг Аллоҳнинг иродаси билан у ухлаб қолди (ҳолбуки у бир неча кундан буён уйқусида бехаловат ва бедор эди)”. Шундан сўнг шайх уйларига қайтадилар. Тонг отмасиданоқ ўша хоним шайхга қўнғироқ қилди ва: “Худо ҳаққи, сиз менга нима қилдингиз? Мен кеча худди бўшаштирувчи укол қилингандек хотиржам ухладим. Уйғониб, боламни қўлимга олдим, аҳволим яхшиланди, нима деб ўйлайсиз, бунинг сабаби нима?”, деди. Аёлнинг дарддан халос бўлиш сабаби – Аллоҳнинг изни билан сокинлик берувчи оятлари унга тиловат қилиниши эди.\nСокинлик (хотиржамлик) берувчи оятлар қандай оятлар? Нима учун айнан “сакинат” (сокинлик) деб номланган?\nСакинат (сокинлик) бу Аллоҳ таоло бандаларининг қалбига соладиган хотиржамлик туйғусидир. У шундай кучки, қўрқинчли онларда ҳам қалбни бир маромда ушлаб туради, у туфайли қийинчиликлар унга таъсир қилмайди, балки ишончи янада ортади. Набий (соллаллоҳу алайҳи васаллам) ўзларининг ғордаги йўлдошлари бўлмиш Абу Бакр Сиддиқ (розияллоҳу анҳу) билан ғорда бўлган вақтларида, душман уларга шу даражада яқин келадики, агар оёқ остиларига қараганларида, албатта уларни кўрар эдилар. Бундай вазиятда ҳар қандай инсон қўрқув ёки жазавага тушиши мумкин. Аллоҳ ушбу лаҳзаларда ҳам, шиддатли кечганидан дунё кўзларига тор келиб бир қанча мусулмонлар ортларига қараб қоча бошлаган Ҳунайн ғазотида ҳам ёки Ҳудайбия сулҳидек мўминлар қалби кофирларнинг уларга қилган ҳукмидан изтиробга келган кунда Аллоҳ Ўз сакинати (хотиржамлик бахшида этиши) билан мўминларга ёрдам берди.\nҚуръони каримнинг жами олти ўрнида “сокинлик” сўзи зикр этилган. Буларнинг барчаси Аллоҳ мўмин бандаларига ва муқарраб расулларига ато этган виқор ва ҳайбат маъноларини ўз ичига олади.\nИбн Қайюм роҳимаҳуллоҳ шундай деганлар: “Бу мартаба (сакинат) – Аллоҳ тарафидан тортиқ этилувчи мартабалардандир, инсон ўзи эгаллайдиган даражалардан эмас”.\nҚийин дамларда, юрак торайиб, руҳ сиқилган чоғларда уламолар Қуръонда зикр келган қуйидаги сокинлик берувчи оятларни тиловат қилишни маслаҳат берганлар:\n1. Бақара сураси, 248-оят: “Набийлари уларга: «Албатта, унинг подшоҳлигининг белгиси, сизларга Роббингиздан тобут келмоғидир, унда хотиржамлик ва Мусо ҳамда Ҳорун аҳлидан қолган қолдиқ бўлиб, фаришталар кўтариб келур. Агар мўмин бўлсаларингиз, албатта бу нарсада сизларга белги бор», деди”.\n2. Тавба сураси, 26-оят: “Сўнгра Аллоҳ сокинлигини Пайғамбарига ва мўминларга туширди ҳамда сиз кўрмайдиган лашкарларни туширди ва куфр келтирганларни азоблади. Ана ўша кофирларнинг жазосидир”.\n3. Тавба сураси, 40-оят: “Бас, Аллоҳ унинг устидан Ўз сокинлигини нозил қилди ва сиз кўрмаган лашкарлар билан қўллади”.\n4. Фатҳ сураси, 4-оят: “У иймонларига иймон зиёда бўлиши учун мўминлар қалбига сокинликни нозил этган зотдир”.\n5. Фатҳ сураси, 18-оят: “Батаҳқиқ, Аллоҳ мўминлардан дарахт остида сенга байъат қилаётганларида рози бўлди. Бас, уларнинг қалбларидагини билди, уларга сокинликни туширди ва яқин фатҳ ила мукофотлади”.\n6. Фатҳ сураси, 26-оят: “Аллоҳ Ўз сокинлигини Пайғамбарига ва мўминларга туширди ва уларга тақво калимасини лозим кўрди, улар ушбуга ҳақли ва аҳл эдилар”.\nСокинлик берувчи (сакинат) оятлари ўқиш тавсия этилган вақтлар:\n– бирор нарсадан даҳшатга тушиб, уни буткул қўрқув эгаллаб олганда;\n– бирор хато ёки гуноҳ содир этганидан қўрқиб, шубҳага тушган вақтида;\n– қаттиқ қайғу чекиб, маҳзунликни ҳис қилганида;\n– Шайтон уни муайян бир гуноҳ ишни содир этишга васваса қилиши кучайганида;\n– қаттиқ касалликка чалинганда;\n– шунингдек, Аллоҳ ибодатида ҳамиша собит бўлиш учун.\nШуни таъкидлаш керакки, бу оятларни тиловат этиш бирорта шаръий далиллар билан собит эмас – на Қуръон ва на ҳадис, ҳаттоки саҳобалар амалида ҳам кузатилмаган. Лекин кейинги халаф уламолар ўзларининг ҳаётий тажрибаларига асосан (мустаҳаб деб санашдан ва шаръий зикрлардек ибодат тусини беришдан холи тарзда) тавсия қилганлар. Модомики, Аллоҳ таоло Қуръон тиловатида мўминларга шифо борлиги ваъдасини берган экан, унинг оятлари билан руҳимиз ва қалбимизга шифо излашда (қатъий эътиқод қилмаган ҳолда) ҳадиси шарифларда мазаммат қилинган бидъат кўринишлари намоён бўлмайди.\n203-гуруҳ талабаси Юсуфий Рокия\n1103220cookie-checkҚуръондаги сакинат оятларидан хабардормисиз?no\nОлдинги“Энг маърифатли имом – 2019” кўрик танловида Тошкент ислом институти талабалари ғолиблар сафидаКейингиПайғамбарлар тарихи: Идрис алайҳиссалом


Турон мусофирлари « Ўзбекистон Халқ Ҳаракати\n27 November 2017 - 7:00\nЯхши билан ёмон орасида фарқдир,\nИкки кеманинг учини тутган ғарқдир.\nҚаердадир паспортини тушириб қўйган Баҳром айланма йўллар орқали Қозоғистон ҳудудига ўтди. Бу пайт қоронғилик чўкканига бир соатлар бўлганди. У паспортини йўқотмаганда ҳам назорат постига яқинлашмасди. Яқинлашса, у ҳақидаги маълумотлар компютир хотирасида қоларди. Эҳтимоллар тўғри чиқиб, унга қидирув эълон қилинса, эркин ҳаракатланиши учун бу муаммо туғдирарди.\nБаланд-паст, эгри-қийшиқ сўқмоқлардан уч аёл ва тўрт эркакни маҳаллий кимса бошлаб борди. Бу кимсадан уларни яна бир қозоғистонлик йўлбошловчи қабул этиб олди.\n– Нечта одам бор?\n– Паспорт олтита-ку!\n– Мана бу одамнинг паспорти йўқ экан! – дея у Баҳромни кўрсатди.\n– Ҳечқиси йўқ!\nУлар қозоғистонликка эргашдилар. Унинг бирор маъно англаш қийин бўлган сўзларидан Баҳром ҳадик туйди.\nУ чекка бир ҳовлида турган шалоқ “Жигули”га еттита одамни уриб тиққандек тиқди. Беш-олти чақирим йўл босиб, манзилга етказди. Бу манзилда кутиб турган бошқа бир йўлбошловчи йўловчиларнинг паспортларини йиғиб олиб чўнтагига тиқди. Соткаларни териб олди.\n– Қани, тезроқ чиқинглар, автобус тўлди, кетамиз! – деди у. – Нарсаларингизни манзилга етгач оласизлар.\nЙўлбошловчининг ён ва ички чўнтаклари дўппайиб турар, уларда қирқдан зиёд паспорт бор эди. У соткаларни сақлаб қўйиш учун автобус ҳайдовчисига берди.\nЙўловчиларнинг аксари чегарани ноқонуний йўллар орқали кесиб ўтганди. Қонуний йўллар билан кирганларнинг баъзи бирларлари фирибгарлар қармоғига илинганларини сезмай қолгандилар. Кўпчилик иш излаб чиққани учун икки-уч кишидан иборат гуруҳларга бириккандилар. Чамаси, битта Баҳромда шерик йўқ эди. Бир ярим соатдан мўл йўл босган автобус Чимкентга яқинлашди. Шаҳарга киргач, икки кимса ҳайдовчидан тушириб қолдиришни сўради. Ҳайдовчи индамади.\n– Нимага шошасизлар? Тушишга улгурасизлар! – дея йўлбошловчи уларни жеркиб берди.\nАвтобус автокалоннага ўхшаш бир иншоот олдида тўхтади. Маҳобатли дарвоза бир томонга сурилиб, у ичкарига кирди. Ҳудуд ўртасидан кесиб, яна бир кичикроқ дарвозага етганда, мотори ўчди. Шунда дарвоза орасига ўрнатилган эшик очилиб, ичкаридан ўн чоғли дуркун йигитлар пастга тушдилар. Йўлда тушиб қолмоқчи бўлган икки кимса биринчи бўлиб автобусдан чиқди. Қолганларнинг шошаётган жойлари йўқ эди. Икки кимсанинг ўрта бўйли, ғўлароқдан келгани паспортини сўраган эди, ичкаридан чиққан йигитлардан бири ўзлари чиққан темир эшикни кўрсатди.\n– Нарсаларингизни ичкарида оласизлар!\nЙўлсумкасини елкасига осиб олган икки кимса эшикка қараб юраркан, Баҳром ҳам уларга эргашди. Ичкарига кирган ҳар бир одамнинг кўзи қурилиши чала иморатга тушарди. Қорашувоқдан чиққан бу уч қаватли бино кўринишидан қамоқхонага ўхшаб кетарди.\nБиринчи кимса электр чироқларидан кундуз кунидек чароғон ҳовлининг тўрт бурчига олазарак боқаркан:\n– Кўчага чиқадиган эшик қаерда? – дея ҳайрон бўлиб минғирлаган эди, иккинчиси:\n– Паспортларни олиш керак, қаерга шошяпсиз? – деди тожикчалаб.\n– Шунчаки, ҳеч нарсага ақлим етмаяпти, дўст! – деди у.\n– Қолганларнинг автобусдан тушишини кутамиз, шекилли!\nУ шеригига нисбатан ёшроқ бўлса ҳам, оғир-босиқ ва бамаъни эди. Баҳром нияти бир эканлигини билдириш учун уларга яқинроқ бориб турди.\nБарча кириб бўлгач, ён-атрофни айланиб юрган йигитлардан бири темир эшикни зичлаб ёпиб, илгакларини илиб, қулфлаб қўйди. Таажжубланган ўрта яшар кимса, булар нима қилмоқчи ўзи, дегандек, шеригига хавотирли боқди.\n– Жойига келиб қолганга ўхшаймиз, ишқилиб, охири бахайир бўлсин-да! – деди ёшроғи. – Йўлбошловчи қани ўзи?\n– Йўлбошловчи ишизловчиларни топшириб кетиб қолди! – деди уларнинг сўзларига ҳалитдан буён зимдан қулоқ осиб ўтирган ёш бир аёл.\nТожикчалаб гапирганига кўра, у ҳам тожик эди.\n– Қандай қилиб кетиб қолади? Паспортларни бермасдан-а! – ўрта ёшли кимсанинг фиғони фалакка чиқди. – Бизлар ишизловчилар эмасмиз!\n– Бўлмаса, нимага бу автобусга чиқдингизлар? Уловга автошоҳбекатдан чиқсангизлар бўларди-ку!\n– Божхонадан ўтмасимиздан киракашлар, автобусга чиқариб қўямиз, дея ҳоли-жонимизга қўймадилар. Автошоҳбекатнинг қаердалигини кўрмадик ҳам. Бунинг нимаси ёмон?\n– Киракашлар ўзлари бошлаб келган ҳар битта кимса учун ҳақ оладилар. Йўлбошловчи ишизловчиларни киракашлардан сотиб олиб, бу жойга етказади. Ва у ҳам эшикдан кирган ҳар одам учун ишберувчидан хизмат ҳаққи ундиради. Сизларнинг ким эканликларингизнинг улар учун қизиғи йўқ. Уларга одам сони қанча кўп бўлса, шунча яхши.\n– Паспортларимиз билан соткаларимиз кимда?\n– Хавотир олманглар, ташлаб кетишади!\nАёлнинг бу ишлар ҳадисини олгани кўриниб турарди.\nАнграйиб қолган икки йигит бир-бирига бир муддат маъносиз термулди.\n– Бу жойда ким бошлиқ? – дея ёшроғи бақириб юборди.\n– Нимага дод соласан? Секинроқ гапир! – деди ишизловчиларни жойлаштираётган узун бўйли йигит, кекирдагини чўзиб бўйларкан.\nХоналар аскарларнинг казармасига ўхшатиб, эни қисқа, бўйига узун қилиб қурилганди. Эҳтимол, бу хоналар қурилишидан аввалоқ шу ишларга мўлжалланган бўлиши ҳам мумкин эди.\n– Бақираётганим йўқ. Буюмларимизни беринглар, кетмоқчимиз! – деди у.\n– Бирпас сабр қилиб тур, одамларни жойлаштириб олай, сўнг гаплашамиз!\nУзун бўйли йигитнинг бамайлихотир жавобига қараганда, бу сингари тушунмовчиликлар тез-тез такрорланиб турарди. Адашганларнинг келиб қолиши тасодиф эмасди.\nИморатнинг асосий ҳовлиси орқада эди, шекилли, ичкарига қараган деразаларга ва эшикка ғишт уриб, суваб ташланганди. Деворнинг ҳар ерида оқаринқираб турган сувоқлар шундан дарак берарди. Ўн дақиқа олдин кириб келган ишизловчиларнинг юк сумкалари ғиштлаб ташланган эшик зинапояси устида қалашиб ётарди. Бу гўша ишизловчиларни истаганча ушлаб туриш учун жуда мустаҳкам қилиб қурилган эди. Одам савдоси билан шуғулланувчилар бунинг орқасидан мўмай даромад ундирардилар. Ҳовлининг уч томонида энсиз, айтганимиздек, узун қурилган учта даҳлизсимон ётоқхона бор эди. Чеккада бир кичик ошхона бўлиб, унда овқат тайёрлаш учун шароит йўқ эди. Чой қайнатиш учун “Теfal” русумидаги иккита электр чойгум қўйилганди. Йигирматача пиёла ва ўнта тақсимча хонтахта устида дасталанган турарди. Пиёла ва тақсимчаларнинг бундай тақчиллиги ҳар кун келиб, ҳар кун кетадиган юзлаб ишизловчиларнинг ичкарида қалашиб кетиб, бу ерни расво қилиб юбормасликлари учун эди. Озиқ-овқатларини жамлаб, ўзлари билан олиб юрадиган ишизловчиларнинг тамадди қилгилари келса, бу ерда бир пиёла иссиқ чой ича олардилар, холос. Тағин ҳовлининг бир бурчагида кичкина эшик бўлиб, ундан тўлароқ одам сиқилиб зўрға ҳожатга кирарди. Хуллас, барчаси ишизловчиларни қатъий назоратда ушлаб туришга мосланганди. Ҳожатхонанинг эшигидан бошқа бирор жойида тирқиши йўқ эди. Шу боис кириб чиққан одамнинг уст-бошига ўрнаб қолган қўланса ҳид анчагача тарқамасди. Исталмаган жойга кириб чиқишга мажбур бўлганлар шерикларига яқинлашмасдан, анча пайт ҳовлида айланиб юрардилар.\nЯна бу жойда кўзга яққол ташланадиган нарса мункиллаган бир ўрис кампир эди. У ҳожатхона билан ошхонага кириб-чиқиб, супур-сидир билан шуғулланар, ахлатларни йиғиб, ҳожатхона ёнбошидаги чиқиндиқопларга жойлар, биров билан иши йўқ эди. Унинг даҳандаги лиқиллаган тиш каби омонат туриши ҳар қандай кимсада шарти кетиб, парти қолган бир шўрлик экан-да, деган таассурот уйғотарди. Шу чоққача унинг гапирганини ҳеч ким эшитмаганди. Тол хипчинидек букчайган қомати, буришиқ юзидаги ажинлари уни ўта сирли кўрсатарди. Панжалари мумиёланган мурданики сингари тиришиб, кўкарган томирлари бўртиб турарди. У ҳеч қачонда бировнинг кўзига тикка боқмас, оғзида қолган бир-икки тишини кўриш мумкин бўлса-да, осилган қовоқлари орасига яширинган кўзларини кўришнинг имкони йўқ эди. Шу сабаб унинг ички дунёси хусусида томдан тараша тушгандек, илкисдан аниқ гап айтиб бўлмасди. Бу жойнинг умумий манзараси мана шулар ва яна урушқоқ бир даканг хўроздан иборат эди. Юқоридагиларга ишизловчиларни жойлаштираётган шотирларнинг зардали дўқ-пўписаларини қўшсак, таърифимиз тўлиқроқ чиқарди.\nШотирлар бирпасда барчани хоналарга жойлаштирдилар. Ишизловчиларнинг апил-тапил полга ўтиришлари уларнинг ўринлари айнан шу жойда эканлигини билдирарди. Улар бундай ҳолатларни кўп бора бошларидан кечирганлари туфайли, ҳеч нарсага эътибор бермаётган бўлсалар ҳам, ташқаридан кузатиб турган Баҳром ва икки тожик йигитнинг ичидан бир нима узилгандек бўлди. Уларнинг афт-ангорлари тобора оқаринқираб, синиқиб бораётганди. Баҳром уларга қўшилиб, елкасига сумкасини осганча, кўчага чиқишга ҳозирланарди.\n– Нимага қоққан қозиқдек қотиб турипсизлар? Келиб, ўрнашиб олинглар. Беш дақиқадан кейин чироқлар ўчади! – деди уларга шотирлардан бири.\n– Ўзимизнинг тунайдиган жойимиз бор! – деди ёшроқ йигит. – Буюмларимизни бериб, кўчанинг эшигини кўрсатинглар, кетмоқчимиз!\n– Қаёққа?! – дея шотирнинг энсаси қотди. – Тонггача бу жойдан ҳеч ким чиқа олмайди, ишберувчиларнинг келишини кутасизлар!\n– Ўзимизнинг борадиган жойимиз бор. Иш қидиришга эҳтиёжимиз йўқ! – деди у тағин. – Қўнғироқ қилсак, шерикларимиз келиб олиб кетадилар.\n– Сизлар учун пул тўланган, қарзларингизни узмасдан кета олмайсизлар!\n– Бизлар сенга молмизми? – катта ёшли кимсанинг жони чиқди. – Тезда кўчага чиқадиган эшикни кўрсат, бўлмаса хафалашиб қоламиз!\nТортишувнинг жанжалга айланаётганини кўрган шотирлар дарров келиб, икки йигитни ва Баҳромни ўраб олдилар. Эшикка қулф солган қозоқ йигитининг тўдабоши эканлиги ҳаракатларидан билиниб турарди.\n– Бахшилло! – деди у узун бўйли йигитга. – Булар тожик бўлсалар керак. Ўзларингизнинг тилларингизда яхшилаб тушунтир. Эрталаб хўжайин келганида ўзлари келишиб олаверадилар.\n– Хўжайин сизларга пул тўлаб қўйган! – деди тўдабошининг кўрсатмасини амалга оширишга киришган йигит тожикчалаб. – Бизларнинг вазифамиз сизларни қўриқлаб туриш. Тинчгина тонг отишини кутинглар, кўнмайдиган бўлсаларингиз, калтак еганларингиз қолади. Сизларни аяб ўтирмайдилар!\n– Нимамизни қўриқлайсизлар, бизларни бўри ейдими? – дея каттароқ ёшли кимса бақириб юборди.– Кўнмасак, калтак ермишмиз. Нима, бизни шу қадар гўл деб ўйлаяпсизми?\nУнинг сўзлари охирига етмади. Тўдабоши унинг башарасига бир мушт туширди. Бечоранинг унга қарши дўлайтган муштлари ҳавода қолиб, ўзи гурсиллаб ерга ағдарилди. Бахшилло вақтни бой бермасдан унинг дуч келган жойига тепа бошлади.\n– Бас, тушундик! – дея ёшроғи Бахшиллога ялинди. – Кечир, биродар, энди қайтарилмайди.\nВазиятнинг қалтислигини англаган Баҳром дарров хонага кириб кетди. Муносабатлар чигаллашадиган бўлса, у ҳам қуруқ қолмасди.\nИчкари ғира-шира эди. У бўш жой топгач, чўккалади. Кейин йўлсумкасини бош томонга ўрнаштириб, ёнбошлаб олди. Бошқалар ҳам топганларига қаноат қилгандилар. Кимларга эски-туски кўрпа-кўрпача теккан, кимларга шу ҳам йўқ эди. Кўпчилик ёстиқ етишмаслигидан йўлсумкасига бош қўйган, курткаси ё пўстинини устига ташлаганди. Барча совуқ қотмаслик учун бир-бирига сиқилиб олганди. Қуруқ полос устига чўзилганлар ҳам оз эмас эсди.


Asosiy > Yangiliklar > 38 ТА АРЗОН УЙ-ЖОЙ ЭГАЛАРИГА…\nМамлакатимизда аҳолининг ҳаёт даражасини юксалтириш, турмуш тарзини янада яхшилаш мақсадида муҳтарам Президентимизнинг 2016 йил 21 октябрдаги “2017-2021 йилларда қишлоқ жойларда янгиланган намунавий лойиҳалар бўйича арзон уй-жойлар қуриш дастури тўғрисида”ги ПҚ-2639-сонли қарорига мувофиқ барча жойларда шинам арзон уй-жойлар бунёд этилмоқда.\nВилоятимизнинг туман ҳудудларида қишлоқ аҳолисининг кенг қатламларини ана шундай уй-жойлар билан таъминлаш мақсадида шу йилнинг ўзида 21 та массивда барча қулайликларга эга бўладиган 904 та арзон уй-жой қуриш белгиланган. Қарорга асосан арзон уйлар қуриш бўйича уч турдаги лойиҳа ишлаб чиқилган.\nҚишлоқ жойларда намунавий лойиҳалар бўйича арзон уйлар қуриш Дастурига асосан қишлоқ аҳолисининг кенг қатламларини жалб этиш мақсадида уй қурувчининг дастлабки бадали атиги 15 фоизни ташкил этади.\nМуҳтарам Президентимизнинг Дастурларига асосан янгиланган лойиҳалар бўйича барпо этилаётган уйлар ўзининг нарх параметрлари, сифат тавсифлари ва шинамлилиги бўйича Марказий Осиёда ўхшаши йўқлигини алоҳида эътироф этиш зарур.\nЯқинда Гулистон тумани “Мевазор” маҳалласи ва шу номдаги массивда катта тантана бўлиб ўтди. Бу ерда “Баҳодир Боёвут қурувчи” кўп тармоқли хусусий корхонасининг қўли гул қурувчилари томонидан қурилган 2 сотихли, уч хонали 38 та замонавий уй-жой бунёд этилиб, эгаларига тантанали равишда топширилди.\nМаросимда вилоят ҳокими Ғофуржон Мирзаев иштирок этди. Янги уйларга кўчиб келган хонадон эгаларини чин юракдан самимий муборакбод этди. Муҳтарам Юртбошимиз Шавкат Мирзиёев ташаббуси билан мамлакатимизда кенг қулоч ёйган намунали уйлар қуриш бутун республикамизда бўлаётгани сингари вилоятимизда ҳам жадал суръатларда кетаётганлигини таъкидлади. Уйлар атрофига дарахтлар экиш, гул кўчатлари ўтқазиш, ҳовлига кириш жойларига турфа гуллар, райҳонлар экиш бўйича ўз тавсияларини берди.\nХонадон эгалари уйлар табиий газ, тоза ичимлик суви ва электр энергияси билан тўлиқ таъминланганлигини мамнуният билан қайд қилдилар. Жўмраклардан иссиқ, совуқ сув мунтазам келиб турганлигини, ҳовлида ҳатто тандирхонралар борлигини алоҳида таъкидладилар.\n– Аввало, муҳтарам Юртбошимизга катта раҳмат, халққа ғамхўрлик бундан ортиқ бўлмайди. Тайёр уйга кўчиб кирдик. Ҳамма нарса муҳайё. Икки нафар фарзандимиз бор, уларни ана шундай шинам уйларда вояга етказиш насиб қилганидан Оллоҳга мингг шукурлар деймиз, – дейди Ойбек ва Элнора Абдураҳимовлар.\n– Бизнинг беш нафар фарзандимиз бор, иккитаси умумтаълим мактабида ўқийди. Қолганлари ҳали уйда. Биз қишлоқда, гуваладан бўлган пастқам уйларда яшаётган эдик. Фарзандларимизнинг толеи баланд экан. Бу ғамхўрликка жавобан ўқувчи-болаларимиз фақат “аъло” баҳолар олишига ишонаман, – дейишди қувончларини яширолмай Абдимўмин ва Зилола Эшонхоновлар.\nТадбирда 38 та хонадонни ўз вақтида ва сифатли эгаларига топширган “Баҳодир Боёвут қурувчи” хусусий корхонаси раҳбари Баҳодир Мирзаевга сарупо ёпилди.\n– Сизларни мана шундай ажойиб уй-жой эгаси бўлганларингиз билан яна бир карра чин қалбимдан табриклайман. Бу уйлар Сизларга бахт, саодат, омад ва барака олиб келсин. Хонадонларингизда тўйлар бўлсин, жонажон Ватанимизга хизмат қиладиган, фидойи ва азиз фарзандларни тарбиялашда сизларга куч-қувват, шижоат тилайман, – деди вилоят ҳокими Ғофуржон Мирзаев ўз сўзи якунида. – Юртимиз тинч, осмонимиз мусаффо бўлсин.


«Аёвсиз калтакланган». Зимбабве собиқ молия вазири полицияга топширилди\nЗимбабвенинг собиқ молия ва иқтисодий ривожланиш вазири Игнасиус Чомбо полицияга топширилди. У аввалроқ ҳарбийлар томонидан қамоққа олинганди, деб хабар бермоқда Reuters агентлиги сиёсатчининг қариндошига таянган ҳолда.\nУнинг сўзларига кўра, собиқ вазир ҳибсда сақланиш пайтида ҳарбийлар томонидан аёвсиз калтакланган. Мамлакат ҳуқуқни муҳофаза қилиш идоралари вакили Черити Чарамба эса бундай маълумотларга эга эмаслиги ҳақида маълум қилди.\nReuters маълумотларига қараганда, Чомбо мамлакатнинг 93 ёшли собиқ президенти Роберт Мугабе рафиқаси Грейсга яқин бўлган. Мугабе хоним эса собиқ вице-президент Эммерсон Мнангагванинг асосий сиёсий рақиби эди. Айнан Мнангагванинг эгаллаб турган лавозимидан 6 ноябрь куни озод этилиши туфайли ҳарбийлар қатъий ҳаракатларни бошлаб юборишди.\nЭслатиб ўтамиз, аввалроқ Мугабеларнинг мулки мусодара этилиши мумкин экани хабар берилганди.


Асосий - Ваъда берилган тикланиш\nБир куни эрталаб, Муқаддас Руҳдан туғилган Унинг куч-қудратига тўлган бўлиб, Исо Масиҳга кирган Худонинг Ўз фазогирлари ютуғи, шунақа эрталабларнинг бирида бутун коинот буни ўтказиб юборганини билганида увиллайди ва тишларини ғижирлатади.\n“Бизнинг давримизда шунчалик кўп ўйин-кулги, овунчоқлар бор. Одамлар учун шунчалик кўп ҳавасни келтирадиган васвасалар бор, улар хурсандчилик, ҳузур-ҳаловат деб аталади ва улар барча одамлар учун, барча ёшдагилар учун. Ёшлар учун васвасалар бор: замонавий рақслар ва рок-н-роллик кечалар, мусиқа... ва буларнинг ҳаммаси вақтичоғлик учун.\nСиз табиатни Худо ҳақида қандай гувоҳлик беришини бирор марта кўрганмисиз? Биз дарахтларни, дарахт баргларини тўкилишини, ва дарахтдаги ҳаёт қабрга тушгандек пастга, ерга тушганини ва қишнинг аёзи ўтмагунича ўша ерда қолишини, кейин эса янги ҳаётни кўрсатиб, яна қайтишини кўрамиз. Бу бизнинг яна қайтиб яшашимизни гувоҳлигидир.\nМен сизларга савол бермоқчиман: оилангизни нечта аъзоси, черковингиздан нечта аъзо, агарда ўша Фаришта бугун ўтса ва ўша шунчалик Худога ўзини бағишлаган одамларни, уларни қалбларида кеча-ю кундуз йўқолган жонлар бўлса, улар бу ерда Минниаполисда содир бўлаётган барча расвогарчиликлар ҳақида нола-ю фиғон қилаётганини кўрса, у бугун муҳрлай олиши учун шунақалардан нечта бор? Шунчаки бир лаҳза бу ҳақида ўйлаб кўринг, тушуняпсизми?\nОхирги янгиланган саҳифалар\n53-0608A ДЕМОНОЛОГИЯ - Жисмоний сфера...\n63-0714E Ўзингни камтар ол\n64-0126 Масиҳ деб ном олган бу Исо билан...\n65-1128M Худонинг ягона танланган сиғиниш...\n65-1212 Қутлуғ кеча\n63-0728 Масиҳ — Худонинг Ошкора Сири\n57-0421M Буюк ва Қудратли Ғолиб\n64-0726M Ўз кунинг ва Унинг мактубини...\n59-1216 Муқаддас Руҳ Ўзи нима?\n59-1217 Муқаддас Руҳ нима учун берилган...\n58-1004 Имонимиз ― Ғалабамиз\nБиз энг оламшумул вақтда яшамоқдамиз.\nБу вақт - дунё тарихида ҳамда черков тарихида сўнгги воқеалар бўлиб ўтадиган, ҳамма нарса ўз ечимини топадиган вақт. Худо Ўз халқини Қутқаришдек буюк ишини якунламоқда ва Унинг бошқарувидаги минг йиллик Шоҳлиги бу дунёнинг тугаб бораётган шоҳликлари ўрнига келишга тайёр. Шунинг учун Худо Унинг келишини кутаётганларни тайерлаш мақсадида, мана шу авлодда кўп мўъжизавор ишлар қилди. Ва бу тайёргарликни Худо Ўз Каломи орқали амалга оширмоқда, қайсидаки У Ўзини шундай очмоқдаки, буни У бутун инсоният тарихида ҳеч қачон қилмаган. Ва бунинг учун Худо Ўз мархаматини тўкиш учун идиш сифатида яна инсонни қурол қилиб ишлатади.\nМи живемо в найвидатніший час\nХХ асрда Ўз черковида имон ва куч-қудратини тиклаш учун Худо шу қадар кучли ишлатган Уилльям Маррион Бранхам исмли кишидек инсон бўлмаган эди. Бу шахс, эҳтимол, черковлар доирасида энг зиддиятли эди, йиллар ўтиб ҳам у ҳақида баҳслашмоқдалар. Бироқ ҳақиқатни билишнинг энг яхши усули – бу ўзингиз ўрганиб, таҳлил қилиб, хулоса чиқаришингиздир. Библияда Юҳанно баён этган Хушхабарнинг биринчи бобида тасвирланган воқеа бор. Филип Исони Масиҳ эканини билганида, ўзидаги янгилик билан бўлишиш учун дўсти Натанилга борди. У эса Исони кўзда тутиб бунга шубҳа билан: "Носирадан ҳам бирор яхшилик чиқармиди?" – деди. Шунда Филип бу саволга: "Юр, кўрасан!" -- деб жуда доно жавоб берди. Натанил унинг маслахатига қулоқ солиб борганида, Исо – Масиҳ эканига ишонди.\nАгар сиз, Худо мана шу авлодда Ўз халқи учун Ўзи нима қилганини билмоқчи бўлсангиз, агар сизда: "Мен бирор бир буюк ва муҳим нарсани ўтказиб юбормадиммикин?" – деган савол туғилса, унда ушбу сайтдаги маълумотлар сизга жавоб топишга ёрдам беради. Худо ҳар бир ўқиётган ва ҳақиқатни излаётганни дуо қилсин!\nУилльям Маррион Бранхамнинг ҳаёти.\nУилльям Бранхам – бутун дунё тарихида Фаришта билан гаплашганини айтган биринчи одам эмас; лекин, эҳтимол, бунақа одамлар (агар улар умуман бор бўлса), даъволари ҳақиқатлиги ҳақида ундан кўра кўпроқ исбот-далилларга эга бўладиганлари кам топилган бўлар эди.\n"Пайғамбар Жанубий Африкада бўлади"\nҚидирув дастурлари (рус тилида)\nУилльям Маррион Бранхамнинг ваъзларидаги сўзлар, иборалар, сўз бирикмаларини қидириш учун рус тилидаги дастур\nBible Quote ваъзлар бўйича қидирув билан.\nAndroid-смартфонлар ва Windowsлик РС лар учун\nАндроид базасидаги қурилмалар учун қидирув дастури\nУшбу дастур Уилльям Маррион Бранхамнинг ваъзларини рус тилидаги жамланмасини мужассамлаштирган.


"Оҳангароншифер" ишчилари норозилиги\n“Оҳангароншифер” акциядорлик жамиятининг ўнлаб ишчиси 19 июль куни завод дарвозасини пайвандлаб қўйиб, завод директори ва юк машиналарининг кириш-чиқишини тўсиб қўйди.\nИшчилар май ойидан бери маошсиз ишлашаётганига шу тариқа норозилик билдирди.\nТўрт соат давом этган бу тадбирда бевосита қатнашганларнинг Озодликка айтишича¸ воқеа жойига етиб келган шаҳар ҳокими ва прокурор иш ҳақи дарҳол тўланишини ваъда қилганидан кейингина норозилар завод дарвозасини очган.\nОрадан беш кун ўтиб ҳам бу ваъда бажарилмаганидан тоқати тоқ бўлган ишчилар¸ 23 июль куни Озодликка мурожаат қилди.\n“Оҳангароншифер” АЖнинг 54 фоиз акцияси эгаси бўлган Ўзбекистон давлат активлари бошқариш маркази расмийси Озодликка ишчилар ойлигининг қачон берилиши ҳақида аниқ гап айтмади.\n“Оҳангароншифер” АЖнинг 50 дан ортиқ ишчиси 19 июль куни завод дарвозасини пайвандлаб ëпиб, май ойидан бери тўланмаган иш ҳақлари зудлик билан берилишини талаб қилди.\nОзодликка воқеа жойидан видео юборган ишчилардан бирининг айтишича, уч ойдан бери маошсиз ишлаш оқибатида ўзлари тушиб қолган ночор вазият уларни шундай чорага қўл уришга мажбур қилган.\n“19 июль куни ҳам эрталаб директорнинг олдига бориб, қарийб уч ойдан буён маошсиз ишлаётганимизни, қийналиб кетганимизни айтдик. У шу бугун соат 4 гача тушириб бераман, деб ваъда берди. Лекин яна алдади. Ишчилар бундан дарғазаб бўлиб, дарвоза олдида тўплана бошлади. Ишдан чиққан 50дан ортиқ одам бор эди. Ишчилар бўлмаса, заводга битта мошин кирмайди ҳам, чиқмайди ҳам деб, дарвозани икки томонидан сваркалаб ташлашди”.\nНорозилик акциясида иштирок этган бошқа ишчининг айтишича, ишчилар завод директори машинасининг калитини ҳам олиб қўйишган.\n“Пичоқ бориб суякка етди. Қарийб уч ой фақат маошга куни қолган оиланинг аҳволи нима кечишини биласизми? Ўша куни завод директори ҳам маст ҳолатда келди. Буни кўриб ишчиларнинг баттар ғазаби қўзғади. Ҳайдовчисидан машина калитини тортиб олишди”.\nОзодликка юборилган видеода завод ҳудудига кирмоқчи бўлган завод директори автомобилининг калити тортиб олингани акс этган.\nОзодлик гаплашган ишчилардан бири, шундан сўнг воқеа жойига шаҳар ҳокими ва прокурори чақиртирилганини айтади.\n“Бирпасдан кейин ҳоким билан прокурор етиб келди. Ҳоким ишчиларнинг дардини диққат билан эшитди. Завод директорига душанбагача буларнинг ойлигини топиб бер, деб қаттиқ топшириқ берди. Кейин ишчилар тинчиб, дарвозаларга сваркаланган тўсиқларни кесиб олиб ташлашди. Лекин бугун сешанба бўлса ҳам ойликдан дарак йўқ. Завод ҳам якшанба куни тушдан кейин ишдан тўхтади. Нега тўхтатишганини биз билмаймиз”.\nЗавод директори Жаҳонгир Султоновнинг телефони кун давомида ўчирилгани боис, у билан боғланиш имкони бўлмади. Корхона раҳбариятининг иш телефонларига эса ҳеч ким жавоб бермади.\n“Оҳангароншифер”нинг 54 фоиз акциясига эгалик қилиш ҳуқуқини яқинда қўлга киритган Ўзбекистон давлат активларини бошқариш агентлигининг бўлим бошлиғи Шавкат Маматов Озодликка мазкур ҳолатдан хабари борлигини айтди.\n“Ижроия органнинг ваколатлари “Mega Golden Hous” МЧЖ қўшма корхонаси ишончли бошқарувга берилган. Ишчиларнинг иш ҳақларини таъминлаб бериш бўйича, улар душанба ёки сешанба куни беришга ваъда қилишган эди. Бугун июнь ойининг иш ҳақлари пластик карточкаларга тушириб берилади¸ деб ваъда қилиб туришибди. Агар МЧЖ томонидан бажарилиши бўлган ишлар бажарилмаган тақдирда махсус аудит текширув ўтказилиб, унинг хулосаларини бизнинг агентлик томонидан кўриб чиқилади ва бу масалани ҳал қилиш бўйича тегишли чоралар кўрилади”.\nСешанба куни Тошкент вақти билан кечки соат 7 да Озодлик қайта боғланган завод ишчилари¸ 23 июлда ҳам ўз ҳисобларига умуман пул ўтказилмаганини билдирди.


Туркияда Суручдаги теракт қурбонларининг биринчи дафн маросимлари бўлиб ўтди\n00:25 / 22.07.2015\nТуркияда 21 июль куни мамлакатнинг Шонлиурф вилояти Суруч уездида содир этилган терактда ҳалок бўлган 32 кишидан 5 нафарининг дафн маросими бўлиб ўтди. Маҳаллий телевидениенинг маълум қилишича, ушбу 5 нафар қурбоннинг жасадлари суд-тиббиёт экспертизасидан кейин уларнинг яқинларига топширилган ва қурбонлар қаердан бўлсалар, ўша жойга етказилганлар.\nҚолган қурбонларнинг жасадлари ҳам қонун бўйича зарур бўлган тартиботлардан кейин ўз яқинларига топширилади. Дафн маросимлари катта сондаги маҳаллий фуқаролар иштирокида бўлиб ўтди, улар террорчиликка қарши норозилик юриши ўтказдилар.\nТеррорчиликка қарши норозилик намойишлари мамлакатнинг бошқа йирик шаҳарларида ҳам бўлиб ўтди. Мамлакатнинг бир қатор вилоятларида яқин кунларга режалаштирилган барча кўнгилочар тадбирлар бекор қилинди.


Пенсияни ҳисоблаш учун тақдим қилинадиган иш ҳақи тўғрисидаги маълумотлар айнан қайси давр учун берилиши мумкин?\n1. Маълумки, пенсияни ҳисоблашда охирги 10 йилдаги иш ҳақининг кетма-кет 5 йили олинади. Бунда календарь йили 1 январдан бошлаб олинадими ёки йилнинг хоҳлаган ойидан бошлаб кейинги йилнинг шу ойигача олиш мумкинми? Ўртача ойлик 60 ойдаги иш ҳақини қўшиб, уларни 60 га бўлиб топиладими (иш ҳақининг ошиш коффициентларини ҳисобга олган ҳолда)? Ёки 5 йил ичидаги ҳар бир ойлик иш ҳақи 8 минимал иш ҳақи билан таққослаб чиқилиб, агарда ойлик иш ҳақи катта бўлса 8 минимал иш ҳақи, кичик бўлса, ўзи олинадими (чунки ходим таътилга чиққан пайтдан кейинги ойлиги ёки касал бўлган вақтдаги ойлиги 8 минимал иш ҳафидан кичик бўлиши мумкинку)? 2. Газетада ҳар ойда фуқароларнинг даромад солиғини ҳисоблаш методикаси жуда тушунарли қилиб ва мисоллар билан ёритилади. Пенсияни ҳисоблашни ҳам ана шундай тартибда мисоллар билан газетада ёритилса ва уларни Пенсия жамғармаси бўлимларида илиб қўйилса мақсадга мувофиқ бўлар эди.\n1. Пенсияни ҳисоблаб чиқариш учун, ишдаги мавжуд танаффуслардан қатъи назар, охирги ўн йиллик меҳнат фаолияти давомидаги исталган кетма-кет беш йилдаги (пенсия сўраб мурожаат этган кишининг танлови бўйича) иш ҳақи олинади (“Фуқароларнинг давлат пенсия таъминоти тўғрисида”ги қонун 31-м., кейиншги матнда -Қонун).\nЮқоридагидан иш ҳақини календарь йили 1 январдан бошлаб олиш қоидаси назарда тутилмаган, шу сабабли иш ҳақи пенсия ҳисоблаб чиқариш учун йилнинг хоҳлаган ойидан бошлаб кейинги йилнинг шу ойигача олиниши мумкин.\nҚонунининг 31-моддаси иккинчи, учинчи ва олтинчи қисмларига асосан:\nБиринчи босқичда, пенсияни ҳисоблаб чиқариш учун олинадиган иш ҳақи ўтган йиллардаги иш ҳақларини пенсия тайинланадиган кундаги иш ҳақи даражасига келтириш учун Вазирлар Маҳкамаси томонидан белгиланадиган тартибда қайта ҳисобланади;\nИккинчи босқичда, пенсияни ҳисоблаб чиқариш учун олинадиган ўртача ойлик иш ҳақи кетма-кет ишланган олтмиш календарь ойлар учун қайта ҳисобланган иш ҳақининг умумий миқдорини олтмишга бўлиш йўли билан аниқланади;\nУчинчи босқичда, пенсияни ҳисоб-китоб қилиш учун энг кам ойлик иш ҳақининг саккиз баробаридан ортиқ бўлмаган миқдордаги ўртача ойлик иш ҳақи олинади.\nЮқоридагилардан келиб чиқиб, шуни маълум қиламизки, 5 йил ичидаги ҳар бир ойлик иш ҳақи 8 минимал иш ҳақи билан таққослаб чиқилмайди, балки у иш ҳақини ошиш коффициентларини ҳисобга олган ҳолда 60 ойдаги иш ҳақи қўшилиб, чиққан суммани 60 га бўлиб, ва кейингина якуний натижа энг кам иш ҳақининг 8 баробари билан таққосланади.\n2. Таъкидлаш жоизки даромад солиғини ҳисоблашга нисабатан пенсия миқдорини ҳисоблаш, жуда мураккаб жараён ҳисобланади. Сабаби пенсия миқдори нафақат ойлик иш ҳақига балки иш стажи миқдорига ҳам боғлиқ бўлади.\nИш стажини ҳисоблашда, иш стажига киритиладиган ва киритилмайдиган даврлар мавжуд бўлиб, айрим даврлар эса чегараланган миқдорда қабул қилинади, масалан бола парваришлаш таътилида бўлган давр. Шунинг учун иш стажини синчиклаб ҳисоблаб чиқиш керак бўлади.\nБундан ташқари айрим тоифдаги фуқаролар борки уларнинг пенсияси миқдорини ҳисоблашда бир қатор ёндашувлар талаб қилинади, масалан, зарарли ва оғир шароитларда ишловчилар ва ҳоказо.\nШу ўринда даромад солиғи аниқ бир иш ҳақидан келиб чиқиб ҳисобланса, пенсия ҳисоблаб чиқариш учун олинадиган иш ҳақи якка тартибда коэффициентни қўллаган ҳолда қайта ҳисоблаб чиқарилиши лозим бўлади.\nПенсияни ҳисоблаб чиқариш учун олинадиган иш ҳақи ўтган йиллардаги иш ҳақларини пенсия тайинланадиган кундаги иш ҳақи даражасига келтириш учун Вазирлар Маҳкамаси томонидан белгиланадиган тартибда қайта ҳисобланади.\nҚайта ҳисобланган иш ҳақи ичидан эса кетма-кет келган 5 йиллик иш ҳақини танлаб олиш лозим бўлади. Бу кетма-кет 5 йиллик иш ҳақи йил бошидан бошланмаганлиги сабабли, яъни йилнинг хохлаган ойидан бошланиши ва тугалланишини ҳисобга олган ҳолда, бу даврни олдиндан аниқлаб олиш қийин бўлади.5 йил учун қайта ҳисобланган иш ҳақининг суммаси 60 га бўлинади.\nШу сабабли бу каби мураккаб ҳисоб-китоблар жараёни Пенсия жамғармаси бўлимлари фойдаланадиган махсус компьютер дастури (“Пенсия” дастурий таъминоти) орқали амалга оширилади.\nШу ўринда Пенсия жамғармасининг расмий веб-сайтида “Пенсия калькулятори” жорий қилинган. Ушбу калькулятор ёрдамида Сиз ўзингиз учун дастлабки пенсия миқдорини ҳисоблаб чиқишингиз мумкин бўлади. Бунда иш стажини ҳам ўзингиз ҳисоблашингизга тўғри келади.\nАгар иш стажи ва ўртача ойлик иш ҳақи миқдори маълум бўлса, пенсия миқдорини ҳисоблаб чиқариш қийинчиликни туғдирмайди. Шу ўринда ўртача ойлик иш ҳақи миқдори энг кам ойлик иш ҳақининг 8 баробаридан кўп бўлмаслиги кераклигини ёдда тутиш лозим.\nТўлиқ пенсия миқдори уч қисмдан иборат: таянч миқдор, ортиқча стаж учун оширилиши ва пенсияга устамалар.Тўлиқ пенсия деб эркаклар 25 йил иш стажи ва аёллар 20 йил иш стажидан ҳисоблаб чиқилган пенсия ҳисобланади.\nБиринчи, пенсиянинг таянч миқдори аниқланиб, у ўртача ойлик иш ҳақининг 55%га тенг.\nИккинчиси, ортиқча стаж учун оширилиш бўлиб, у талаб этилган стаждан (25 йил эркакларга ва 20 йил аёлларга) ортиқча ҳар бир йил учун ўртача ойлик иш ҳақининг 1% миқдорида ҳисобланади. Масалан, эркакларда 27 йил иш стажи учун оширилиш 2% (27-25)га тенг.\nУчинчиси, пенсияга устамалар бўлиб, унга фақат айрим тоифдаги шахслар олиш ҳуқуқига эга. Бу шахслар тоифаси Қонуннинг 28-моддасида кўрстаилган. Бу устамалар энг кам иш ҳақига боғлиқ бўлиб, шахслар тоифасига қараб 30%дан 150%гача белгиланади.


Отделение хирурги сосудов\nOтдел патологической анатомии\n-- Выбрать-- Мужчина Женщина\nЮртимизнинг етакчи илмий маркази Германиянинг нуфузли клиникалари билан ҳамкорликни бошлади\nАввал ҳабар берганимиздек, юртимизда Европанинг машҳур Роберт Кох институти ҳамда Шарите клиникаси вакилларидан иборат Германия делегацияси бўлиб турибди.\nУшбу ташриф давомида Республика шошилинч тиббий ёрдам илмий маркази ва Шарите университет клиникаси ўртасида телемедицина соҳасида ҳамкорлик меморандуми имзоланди.\n— Ўзбекистонга ташриф буюриш имконияти туғилганидан хурсандмиз, — деди Шарите университет клиникаси директори ўринбосари Йохим Зайболд. — Клиникамиз раҳбарияти мамлакатингиз билан ҳамкорлик ўрнатилишига катта эътибор қаратади.\nДаставвал телемедицина соҳасида ҳамкорлик ўрнатишни режалаштирганмиз. Яъни Германиянинг 34 та тиббиёт муассасасини бирлаштирган телемедицина марказимиз энди халқаро даражага чиқади, бунда Ўзбекистон биринчи мамлакат сифатида танлаб олинди. Яъни давлатингиз биз технологияларимизни киритаётган биринчи мамлакат эканини ҳисобга олсак, бу ҳамкорлик ўзига хос тарихий аҳамиятга эгадир.\nТаъкидлаш жоизки, Шарите университети клиникаси Германиянинг энг яхши тиббиёт муассасалари рейтингида 1-ўринда туради, шунингдек, у Европадаги энг йирик ва етакчи тиббиёт мажмуаларидан бири ҳисобланади. У замонавий диагностика ва даволашни, амалиётчи шифокорлар ва илмий ходимларни ўқитишни амалга оширади. Ушбу тиббиёт муассасаси ўта мураккаб клиник ҳолатларни даволашда ажойиб тажрибага эга.\nГерманиядаги тиббиёт ва физиология бўйича Нобел мукофоти лауреатларининг ярмидан кўпи айнан шу клиникада таҳсил олган ва ишлаган, масалан, Эмил фон Беринг, Роберт Кох ва Паул Эрлих.\nРеаниматолог, инфекционист, ахборот технологиялари соҳаси мутахассисларидан иборат клиника вакиллари юртимизнинг бошқа тиббиёт муассасаларида ҳам бўлиб, яратилган шароитлар билан танишмоқда ва шифокорларимиз билан тажриба алмашмоқда.\nМеморандум имзолаш маросимида германиялик мутахассислар кўп йиллик ҳамкорлик учун асос солинганини айтиб, келгусида бошқа йўналишларда ҳам мамлакатимиз тиббиёт муассасалари билан ҳамкорлик қилишга тайёр эканини билдирди.\n23.03.2021 Версия для печати


ИнтерФУТБОЛ :: Бобур Абдухолиқов: «Мавсумни «Пахтакор»да бошлашим мумкин эди»\nБобур Абдухолиқов: «Мавсумни «Пахтакор»да бошлашим мумкин эди»\nЎзбекистон Суперлигаси турдан-турга қизиб, ўз номига муносиб бўлиб боряпти. Буни учрашувларда қайд этилаётган натижалар ҳам исботлаб турибди.\nТурнир жадвалидаги жамоаларнинг жойлашуви ҳам миллий чемпионатимизнинг савияси кўтарилиб бораётганидан далолат беради. Шу кунгача бешта тур ўтказилган бўлса, унда очко йўқотмаган жамоанинг ўзи қолмади.\nАмалдаги чемпион «Локомотив»дан эса бундай омадсиз стартни ҳеч ким кутмаганди. Вице-чемпион «Насаф»ни ҳам мавсумни кўнгилдагидек бошлади, дейиш мушкул.\nЭҳтимол, «темирйўлчилар» ва «аждарлар»нинг ОЧЛ турнирида иштирок этишаётгани ҳам ички чемпионатдаги натижаларнинг пасайиб кетишига сабаб бўлгандир?\nҲар ҳолда бир вақтнинг ўзида иккита турнирда қатнашиш осон эмас. Боз устига, улардан бири Осиёнинг энг нуфузли мусобақаси ҳисобланади.\nУмуман олганда, бизга ана шундай кутилмаган натижаларга бой футбол керак. Бир текис кечадиган ва сценарийси олдиндан маълум бўладиган чемпионатдан зерикканмиз. Мавсум охиригача шундай муросасиз руҳда давом этиши тарафдоримиз.\nБугун эътиборингизга «Насаф» жамоаси ҳужумчиси Бобур Абдухолиқов билан уюштирилган интервьюни ҳавола этамиз. Суҳбатимиз Европа футболидан бошланди.\n- Бобур, Европа клубларидан қайси жамоага мухлислик қиласиз?\n- «Челси»га. менга Англия футболи жуда ёқади. Унинг жозибаси барибир бошқача.\n- Сўнгги йилларда «Челси»га нима етишмаяпти?\n- Менимча, барқарорлик. Мавсумни бир маромда ўтказа олишмаяпти.\n- «Челси» таркиб борасида Англиянинг бошқа етакчи клубларидан кучсизроқми?\n- Ўйлашимча, йўқ. Жамоада юлдуз футболчилар етарли. Юқорида айтганимдек, бу жамоа бир текис футбол намойиш этолмаяпти. «Манчестер Сити» клубидек барқарор ўйин кўрсатмаяпти.\nБир томондан «Челси» ва «Сити»ни ҳозирги ҳолатда бир-бири билан таққослаб ҳам бўлмайди. Манчестерликлар ёввойи футбол кўрсатишмоқда. Йўлдан чиққан рақибни «ер тишлатишмоқда».\n- «Челси»нинг олтин даври сифатида ўзингиз кўрган ва билган қайси йилларни айтган бўлардингиз?\n- 2008 йилги мавсумни айтишим мумкин. Ўша авлод футболчилари жуда кучли бўлишган.\n- Нима учун айнан «Челси»га мухлислик қиласиз? Масалан, мен Андрей Шевченконинг ўйинлари сабаб «аристократлар» иштирокидаги учрашувларни томоша қилганман.\n- Ёшлигимдан Дидье Дрогба, Фрэнк Лэмпард, Жон Терри сингари футболчиларнинг ўйинига ҳавас билан қарардим. Шу боис ҳам «Челси»га мухлис бўлиб қолганман.\n- Бобур, келинг, энди ўзимизнинг футбол ҳақида гаплашсак. Афсуски, «Насаф» учун бу йилги ОЧЛ мавсуми гуруҳ босқичидаёқ якунланадиган бўлди.\nНима деб ўйлайсиз, рақиблар кучлилик қилдими ёки омадсизликнинг бошқа омиллари борми?\n- Тан олиш керак, рақиблар биздан кучли эди. Эрон ва Қатар клублари таркибида тажрибали футболчилар етарли бўлиб, улар айнан индивидуал ҳаракат эвазига муваффақиятга эришишди.\nБаъзи ҳолатларда эса биздан омад юз ўгирди, айрим вазиятларда тажриба етишмади.\n- Мавсумлар оралиғида «Насаф» етакчиларининг жамоани тарк этишгани ҳам бунга таъсир қилдими?\n- Ҳа, албатта, қайсидир маънода бунинг ҳам таъсири бўлди. Лекин бу билан жамоамиз кучсизланиб қолди, демаган бўлардим. Футбол - жамоавий ўйин.\n- Таркибга қўшилганлар жамоа ўйинини кучайтира олишдими?\n- Менимча, ҳа.\n- Гуруҳнинг энг кучли жамоаси «Ал-Садд»ми ёки Эрон клуби?\n- Иккаласи ҳам.\n- Бу йилги мавсумни бошқа жамоа таркибида бошлашингиз ҳам мумкин эди, шундайми?\n- Билмадим. Менимча, йўқ.\n- Сизни «Пахтакор» ўз сафида кўришни истаганди-ку! Ёки бу нотўғри маълумотмиди?\n- «Пахтакор»дан таклиф тушганини инкор этмайман.\n- Лекин бу таклифга розилик бермадингиз. Бунга етарлича сабабларингиз бормиди?\n- «Насаф» раҳбарияти ушбу трансферга розилик бермади.\n- «Насаф» билан қанча муддатга шартнома имзолагансиз?\n- Келинг, бу сир бўла қолсин. Битимда ушбу маълумотни ошкор қилмаслик бўйича банд бор.\n- Жорий мавсум сиз учун «Насаф» жамоаси таркибидаги сўнггиси бўлиши мумкинми?\n- Буни олдиндан билмайман.\n- Суперлигамизнинг ортда қолган турлари ҳақида нима дея оласиз?\n- Чемпионатимиз жуда қизиқарли тарзда ўтказиляпти. Буни ҳамма эътироф этмоқда. Муросасиз ўйинлар мухлисларни стадионларга қайтарди, дейиш мумкин. Ҳар бир турда камида иккита кутилмаган натижа кузатиляпти.\nЕтакчи клублар учун барча ўйинлар оғир ўтмоқда. Ҳеч қайси жамоа осонликча очко олмаяпти. Мен ҳали осон ғалабалар ҳақида гапирмадим, очко олишнинг ўзи қийинлашиб кетди.\n- Қаршида «Металлург» билан дуранг ўйнадинглар. Ўша учрашувда жамоага ғалаба қозониш учун голдан ташқари яна нима етишмади?\n- Озгина омад камлик қилди.\n- Ўн иккита жамоа иштирокидаги чемпионатимиз сизга маъқул келяптими?\n- «Насаф» чемпионлик учун кураша оладими?\n- Ҳа, албатта, кураша олади. Курашни бошлади ҳам (кулади).\n- «Локомотив» ва «Пахтакор» жамоаларининг бу борадаги имкониятини қандай баҳолайсиз?\n- Бу иккала жамоа сўнгги йилларда чемпионлик учун курашиб келяпти. Мавсумлар оралиғида иккала клуб ҳам ўз таркибини сезиларли даражада кучайтириб олди. Менимча, чемпионатимиз анча қизиқарли давом этади. Чунки бу йилдан чемпионатимиз форматида ўзгариш рўй берди.\nБиринчи босқич якунланганидан сўнг кучли олтиликдан жой олган жамоалар ўзаро совринли ўринлар учун кураш олиб боришади. Бу босқич ўйинларини мухлислар қатори биз футболчилар ҳам сабрсизлик билан кутяпмиз.\nҲар бир баҳс олти очко учун бўлиб ўтади. Қолган клублар эса алоҳида гуруҳда Суперлигада «жон» сақлаб қолиш учун курашишади. Янги тизим футболимизнинг ўсиши учун хизмат қилади.


27.05.2018 22:39 0 1713\nСурияда террорчилар билан урушда 4 нафар россиялик ҳарбий ҳалок бўлди. Бу ҳақда «РИА Новости» хабар бермоқда.\n«Икки нафар россиялик ҳарбий маслаҳатчи воқеа жойида ҳалок бўлди. Беш нафар ҳарбий хизматчи тан жароҳати олиб, Россия ҳарбий госпиталига жойлаштирилди», — дейилади хабарда.\nУлардан икки нафарининг ҳаётини асраб қолиш имкони бўлмади. Ҳукуматдан маълум қилинишича, бир неча террорчи гуруҳ аъзолари қоронғу пайтда Дайр аз-Зор провинциясидаги Россия ҳарбий кучларининг артиллерия қисмига ҳужум уюштирган. Дарҳол уларга қарши суриялик ҳарбийлар билан биргаликда уруш очилган. Қуролли тўқнашув бир соатча давом этган. Ҳарбийлар олтита зирҳли машинада бостириб келган 43 нафар худкушни йўқ қилишган.\nБарча россиялик ҳарбийларга давлат мукофоти тақдим этилди. Ҳалок бўлганлардан бири 1995 йилда туғилган сержант, иккинчиси эса 1985 йилда туғилган катта лейтенант, Байкалорти ўлкасидан эди.


Грузияда елим халталар тақиқланди – Газета.uz\nГрузияда елим халталар тақиқланди\nАпрелдан Грузияда бир марталик елим халталарни ишлаб чиқариш, импорт қилиш ва сотиш тақиқланди.\nLotinchada 1 апрель 2019, 20:42 Жаҳон\n1 апрелдан Грузияда бир марталик елим халталарни ишлаб чиқариш, импорт қилиш ва сотиш тақиқланди. Улар ўрнини биологик парчаланиш ва деградацияга учровчи халталар эгаллайди, дея хабар қилди Agenda нашри.\nПластик халталарни ишлаб чиқариш ёки импорт қилиш қоидаларини бузганлик учун биринчи марта 500 лари (185 доллар), ҳуқуқбузарлик такрор содир этилганида эса 1000 лари (371 долларга яқин) миқдорида жаримага тортиш белгиланди.\nГрузия Қишлоқ хўжалиги вазирлигининг қайд этишича, 2014 йилда мамлакатнинг ҳар бир фуқаросига йилига ўртача 525 та фойдаланилган пластик халта тўғри келган, айни вақтда, масалан Ирландияда бу кўрсаткич 14 та, Дания ва Финляндияда — 4 тани ташкил этган.\nГрузия 2018 йилдан босқичма-босқич елим халталардан воз кечишни бошлади. Ўшанда мамлакатда қалинлиги 15 микрондан кам бўлмаган полиэтилен пакетларни ишлаб чиқариш ва сотиш, харидорларга сотиш ёки бепул тарқатиш тақиқланди.\nАввалроқ Европарламент 2021 йилдан Евроиттифоқ ҳудудида бир марталик идишларни ишлаб чиқариш ва сотишни тақиқлаган эди. Жумладан, пластик ошхона анжомлари, қулоқ тозаловчи тахтачалар ва ичимликлар учун найчалар тақиқланди. Нам салфеткалар, гигиеник воситалар, тамаки фильтрлари пластикдан тайёрланган бўлса, улар қадоқлари маркаланиши лозим.


Ҳарбий хизматни ўтаб бўлган аскарлар бир...\n27.03.2020 19:38 0 2213\nБугун, 27 март куни Марказий ҳарбий округида муддатли ҳарбий хизматни ўтаган аскарларни ўз уйларига кузатиш маросими бўлиб ўтди. Бу ҳақда Марказий ҳарбий округ матбуот хизмати Xabar.uz'га маълум қилди.\nАслида аскарларни уйларига кузатиш тадбирлари 20 мартдан 10 апрел кунига қадар ўтказилиши кўзда тутилган эди. Хавфли инфекция сабаб, фақат бир кун 27 март куни Республикамизнинг барча йўналишлари бўйлаб махсус рейслар йўлга қўйилди.\nТадбирда округ қўмондони полковник Айбек Саидов, ҳарбий қисм шахсий таркиби, Самарқанд гарнизони Маънавият ва маърифат маркази ҳарбий оркестри иштирок этди.\nМарказий ҳарбий округига қарашли Самарқанд, Жиззах ҳамда Навоий гарнизонларида бир йиллик хизматни ўтган жами 280 нафар аскарга олий ҳарбий таълим муассасасига кириш учун имтиёзли тавсиянома берилди. Улардан 40 нафари ўз истагига кўра, шартнома асосида ҳарбий хизматга қолди. Янги ташкил этилган Спорт взводида хизмат қилган 10 га яқин спортчи аскарлар округ ҳамда мудофаа вазирлиги номидан Халқаро тоифадаги спорт мусобақаларида қатнашиб, совриндор бўлди.\nОкруг қўмондонлиги ўз оиласи бағрига қайтаётган аскарлардан маҳалла-куй ва яқинлар олдида зиёфат уюштирмасликни сўради.\nМуддатли ҳарбий хизматчилар махсус рейс билан бугун тунда, қаътий назорат остида Самарқанд-Тошкент-Анжидон ҳамда Бухоро-Нукус йўналишида ўз уйларига кузатилади.


Шомуродов "Бунёдкор" дан бесўроқ иш қилган - Offside.uz – Offside'да бўлинг, офсайдда қолманг!\nШомуродов "Бунёдкор" дан бесўроқ иш қилган\nБугун "Бунёдкор" клуби матбуот вакиллари учун янги футболчиларни таништирув маросимини ўтказмоқда. Ушбу матбуот анжуманида клуб бош директори Мурод Алиев ҳам иштирок этди ва Элдор Шомуродовнинг Ростов билан шартнома имзолаганига изоҳ бериб ўтди.\n"Элдор Шомуродов биз билан маслаҳатлашмасдан "Ростов" билан шартнома имзолаб бўлган экан. Бизга "Ростов" унинг трансфери бўйича алоқага чиққанида Шомуродов аллақачон шартномага қўл қўйиб бўлган экан," - дейди Алиев.\nЭслатиб ўтамиз, шу ойда асли сурхондарёлик бўлган футболчи "Ростов" клубига кўчиб ўтган эди.\n26/07, 12:16 0


Селена Гомес жиддий хасталик туфайли гастролларини тўхтатади » Ўзбекистон янгиликлари – Zamin.uz\nАмерикалик қўшиқчи ва актриса Селена Гомес жиддий аутоиммун хасталикка қарши курашиш учун Revival концерт тури якунлангандан сўнг, карьерасида танаффус олишини маълум қилди. Бу ҳақда «Дарё» нашри хабар берди.\nГомеснинг таъкидлашича, гастроллар унда ваҳима ва тушкунликни келтириб чиқарган, ваҳима ҳужумлари эса ҳатто саҳнада ҳам юз бера бошлаган. Айнан улар туфайли қўшиқчи мазкур ойда Сиднейдаги концертини тўхтатишга мажбур бўлган.\nҲозирги пайтда Revival турининг кейинги концертлари бўлиш-бўлмаслиги номаълум. У жорий йилнинг декабрига қадар давом этиши керак эди. Гастроллари доирасида қўшиқчи Жанубий ва Шимолий Америка, шунингдек, Европа ва Осиёнинг бир қатор шаҳарларида чиқиш қилиши лозим эди.\nСелена Гомеснинг хасталиги ҳақида илк марта ўтган йили маълум бўлган эди.\n09:28 "Евровидение" мусиқа танловида оғир юрак хасталигига эга қўшиқчи ғолиб бўлди\n12:25 Селена Гомес сочларини нега кесди?\n12:31 Селена Гомес 2016 йилги Instagram қироличасига айланди\n23:58 Адель Франция-Руминия ўйинини томоша қилиш учун концертини бир неча дақиқа тўхтатиб турди\n22:36 Сардор Милано: Ўзбекча қўшиғим хит бўлса, қоламан


Сохта занжир ёхуд ҳаётнинг аччиқ қасоси! - 30 Сентября 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная / Bosh sahifa » 2020 » Сентябрь » 30 » Сохта занжир ёхуд ҳаётнинг аччиқ қасоси!\n– Онажон! Ойижон (қайнонам) менга айтдиларки, гўёки сиз менга совға қилган занжирингиз тилла эмас, балки арзон тақинчоқ (бижутерия) эмиш. Сиз менга «қимматбаҳо совға» деб уйдан узатилган куним тақиб қўйган эдингиз-ку. Наҳот мени алдагансиз, онажон?\nГап нимада эканини билмай ҳайрону лол қолдим. Сўнгра ўзимни қўлга олдим-у, бўйнимдаги занжирни ечиб, дўкондан харажат қилиб, ўғлимнинг қўлига тутқаздим.\n– Тез опангнинг уйига бориб, унинг занжирини ечиб, менга олиб кел. Буни тақиб олсин.\nОрият ўлимдан кучли. Аммо мен ўзимга савол беришдан тўхтамас эдим. Ахир қизимга тақиб юборган занжирни тилла дўкондан олганман. Қадимги 583 пробали. Нақ 30 грамм. Бир неча марта текширтирганман. Қандай қилиб у сохта бижутерия бўлади?\nЎғлимни келишини кута бошладим.\nВа ниҳоят, келди. Не кўз билан кўрайки, ўз қўлларим билан қизимнинг бўйнига тақиб қўйган занжирим худди ўша, аммо хақиқатан сохтаси эди.\n«Қандай? Бу не ҳол? Занжир қаерда қандай қилиб сохтасига алишиб қолди?»\nСаволлар қуйилиб келаверар, аммо жавоб йўқ эди. Дардимни ҳеч кимга айтолмас эдим. Кимга, нима деб айтаман?\nОрадан кунлар ўтди. Қизимга аста қўнғироқ қилиб гап олдим.\n– Қизим, келин бўлиб тушганингдан кейин занжирингни бўйнингдан ечганмидинг?\nБир оз ўйланиб туриб:\n– Ҳа, ечганман. Гоҳида кечаси тиллаларимни ечиб, шкатулкага солиб ухлайман. Тонгда тақиб оламан. Нега сўраяпсиз? – деди.\n– Ҳеч ўзим, – тез гапни бошқа мавзуга бурдим.\nКўнглимга шубҳа-гумон оралади. Наҳот куёвим тубан ишга қўл урса?..\nЙўқ, йўқ… Астағфируллоҳ! Куёвим ундай иш қилмайди.\nЛекин занжир алмашган. Қандай? Қаерда?\n…Орадан ойлар, йиллар ўтди. Ҳамма нарса унут бўлди. Аммо сақлаб қўйган сохта занжирга қарасам, эсга тушар ва айтардим:\n– Аллоҳ кўргувчи ва билгувчи зотдир! Бу дунёда ошкор қилмаса, қиёматда кўрсатади ким нима қилганини.\nБолаларимни бир кўз билан (ҳам ота, ҳам она бўлиб) ҳалол меҳнат билан боқиб, уйга ҳаром киргизмаганман. Ҳаммаси Аллоҳнинг ҳукмига. Ўзи Ҳакамдир!\nОрадан йиллар ўтиб кетди. Бир нечта набирали бўлдим. Қизим оиласи билан бахтиёр. Бу орада бизнинг қариндошлар ҳам кўпайишди. Бироқ энг кичик овсинимнинг 12 ёшли қизини эҳтиётсизлик оқибатида машина туртиб юборди. Тез касалхонага олиб кетилган қизалоққа қон қуйиш керак бўлди. Албатта, қизалоқнинг дадаси (қайним) қон топширди. Шифокорнинг сўзи барчани ҳайрон қолдирди:\n– Қонингиз қизалоққа тушмади. Бола сизники эмас…\n– Қандай қилиб? Нега? Бўлиши мумкин эмас. Яхшилаб текширинглар», -дерди, холос…\n– Вақтни ўтказмайлик. Онасидан қон олинглар, – деди жарроҳ.\nБарча сукутда. Ҳамма ўз-ўзига савол-жавоб қиларди.\nНима бўлса ҳам қизалоқ соғайиб кетсин. Ота бошини чангаллаганча ер чизиб хаёл сурарди.\n– Онанинг қони ҳам қизалоққа тўғри келмади!\nЖарроҳнинг жаҳл билан: "Болани асраб олган бўлсаларинг, нега аввал бошидан айтмайсизлар, – деган сўзи ошиб тушди. – Бола сизларники эмас-ку. Асраб олганмисизлар?”\nОйлар давомидаги текширувлар натижасида қизалоқ туғруқхонада алмашиб қолгани аниқланди.\nЭнг аянчлиси, қизимнинг сарпосига тайёрлаб қўйилган тилла занжирнинг нусхасини ясаттириб келиб, ҳақиқийси билан алмаштирганда, кичик овсиним шу қизалоқ билан алмаштирилган чақалоққа ҳомиладор экан.\nАллоҳ ўта кучли ва ўта тадбирли зотдир! Аллоҳга ҳийла қилганлар ўзлари ҳийла қурбонига айланиши муқаррардир!\nКимнидир сотган ва кимгадир хиёнат қилган инсон – бир кун келиб, албатта, ўзи хиёнат қурбонига айланади.\nАлдаган инсон бир кун ўзи ҳам жуда ёмон алданади…\nҚилмишларингиз ҳаётингизнинг қайсидир бурчагида ўзингизни пойлаб туради.\nUshbu ma'lumot Сохта занжир ёхуд ҳаётнинг аччиқ қасоси! dan olindi!\nКатегория: HIKOYALAR / ХИКОЯЛАР | Просмотров: 99 | Добавил: Сохта занжир ёхуд ҳаётнинг аччиқ қа | Рейтинг: 0.0/0


Туркманистон Афғонистон билан чегарага ҳарбий қўшин ва техникаларини жойлаштирмоқда | Qalampir.uz\nТуркманистон Афғонистон билан чегарага ҳарбий қўшин ва техникаларини жойлаштирмоқда\nОлам\t10 Июль 15:06 5052\nКеча, 9 июль куни “Толибон” ҳаракати Туркманистон билан чегарадаги Турғунди шаҳрини эгаллаб олди. Шаҳар учун жанг пайтида томонлар миномёт ва гранаталардан фойдаланган. Снарядларнинг бир қисми Туркманистон ҳудудига ўтган. Бу ҳақда “Хроника Туркменистана” манбаси хабар бермоқда.\nҚайд этилишича, айни пайтда Туркманистон Миллий хавфсизлик вазирлиги вакиллари Турғундини эгаллаган “Толибон” билан музокаралар олиб бормоқда. Чегарадан икки километр узоқликда жойлашган Туркманистоннинг Серҳетабат шаҳрига Каахк, Тежен ва Тахтабозардан бўлинмалар, шунингдек, зирҳли транспортёрлар ва артиллерия кўчирилмоқда.\nЧегара қўшинлари ва Миллий хавфсизлик вазирлигининг Ашхабоддаги марказий шифохонаси ярадорларни қабул қилишга тайёрланмоқда. Айни пайтда жабрланганлар шифохонага ётқизилмаган.\nЭслатиб ўтамиз, кеча, “Толибон” ҳаракати жангарилари Афғонистоннинг Эрон ва Туркманистон билан чегарасидаги назорат пунктларини эгаллади. Аввал хабар берганимиздек, Aфғонистон шимоли-ғарбий қисмидаги Бадғис вилоятининг барча туманлари “Толибон” назорати остига ўтди.\n29 Июль 11:10 41345\n30 Июль 08:27 39641\n28 Июль 09:32 31881\n28 Июль 12:31 28145\n28 Июль 13:55 24104


ЕЧЛ. 5-тур олдидан. Кимда қандай имконият?\n17:50 / 01.12.2020\nБугунги ўйинларда «Реал» ва «Ливерпуль» плей-оффни ҳал қилиши, «Интер» турнир билан хайрлашиши мумкин.\nФото: Спорт Экспрес\nБугун Европа Чемпионлар Лигасининг 4 гуруҳида 5-тур ўйинлари бўлиб ўтади. Табиийки, бир нечта учрашувда плей-офф иштирокчиси, баъзи ўйинларда гуруҳ омадсизлари аниқланиши мумкин. Шу кунгача 4 жамоа расман кейинги босқич масаласини ҳал қилган бўлса, 8 жамоа турнирни давом эттиришдан бутунлай умидини узган. Аммо ўша клубларда ҳам ўз иштироки билан турнир жадвалига таъсир ўтказиш имконияти бор.\n«Локомотив» – «Зальсбург» (22:55)\n«Атлетико» – «Бавария» (00:55)\nУшбу гуруҳда «Бавария» 100 фоиз натижа кўрсатиб, аллақачон кейинги босқич масаласини ҳам ҳал қилиб бўлган. Мюнхенликлар ҳатто гуруҳдаги 1-ўрин масаласини ҳал қилган ягона жамоа ҳисобланади. «Бавария»ни ўз майдонида қабул қиладиган «Атлетико»га эса, очко сув ва ҳаводек зарур.\nМадридликлар 4 ўйиндан 5 очко жамғаришган ва гуруҳда иккинчи ўринни эгаллаб туришибди. Россиянинг «Локомотив» жамоасида эса 3 очко бор. Агар «Атлетико» немисларга ютқазадиган бўлса, «Локомотив» ўз майдонида «Зальсбург»ни ютиб, испанларни қувиб ўтиши мумкин. Ёки австрияликлар Москвада ғалаба қозонишсаям, «Атлетико»га яқинлашиб олишади. Сўнгги турда «Зальсбург» ўз майдонида Симеоне шогирдларини қабул қилишларини инобатга олсак, ўша ўйин гуруҳдан чиқиш финалига айланиб кетиши мумкин. Хуллас, Мадрид клуби ўтган турда ўз майдонида «Локомотив»ни юта олмай вазиятни оғирлаштириб қўйди. Энди жамоа ё «Бавария» устидан ғалаба қозониши керак ёки барча масалани сўнгги турга қолдиришга мажбур.\n«Шахтёр» – «Реал» (22:55)\n«Боруссия» М – «Интер» (00:55)\n«Реал» «Интер» устидан икки ўйинда ҳам ғалабага эришиб, вазиятни анча ўнглаб олган бўлса-да, вазифани охиригача етказиб қўйиш учун бугун «Шахтёр»га ютқазмаслиги керак бўлади. Украиналиклар ҳозирда «Реал»дан уч очко ортда бормоқда. Агар ғалаба қозонадиган бўлишса, очколар сони бўйича «Реал» билан тенглашиб, гуруҳ жадвалида бу рақибни ортда қолдирган ҳолда 2-ўринга кўтарилиб олишади. Сабаби, регламентга кўра, агар очколар тенг бўлиб қолганда, энг биринчи бўлиб, ўзаро ўйинлар натижаси инобатга олинади. Маълумки, «Шахтёр» Мадридда 3:2 ҳисобида ғалаба қозонган. Агар бу ўйинда меҳмонлар ғалаба қозонишса, «Шахтёр» кейинги босқичга чиқиш имкониятини бутунлай йўқотади, Зидан шогирдлари эса муддатидан аввал кейинги босқич масаласини ҳал қилишади.\nПараллел бўлиб ўтадиган «Боруссия» – «Интер» ўйини эса, миланликлар учун сўнгги имкониятдир. Конте шогирдлари Чемпионлар Лигасида қолиш учун қолган икки учрашувни ўз фойдасига ҳал қилишлари ва сўнгги турда «Реал»нинг «Боруссия»га очко бермаслигидан умид қилишларига тўғри келади. «Боруссия» эса «Интер»га қарши ўйинда ғалаба қозонадиган бўлса, қолган ўйинлар натижасидан қатъи назар, плей-оффдаги иштирокини таъминлайди.\n«Порту» – «Манчестер Сити» (00:55)\n«Марсель» – «Олимпиакос» (00:55)\nБу гуруҳда ҳам кейинги босқич масаласини ҳал қилган жамоа бор – «Манчестер Сити». «Шаҳарликлар»нинг «Порту»га қарши ўйини эса гуруҳдаги 1-ўрин масаласига ойдинлик киритиши мумкин. Агар Пеп Гвардиола шогирдлари дуранг қайд этадиган бўлса ҳам, ўртадаги уч очколик фарқ сақланиб қолади ва ўзаро ўйинлардаги устунлик эвазига «Манчестер Сити» расман 1-ўринни ўзиники қилиб олади.\n«Порту» учун қайсидир маънода шу ўйинда 1 очко олиш ҳам етарли. Ана шунда португалияликлар ҳам плей-офф масаласини амалда ҳал қилган бўлади. Зеро «Порту»нинг «Олимпиакос» билан фарқи ҳозирда 6 очкога тенг. Мабодо, «Порту» бу турда ютқазиб, «Олимпиакос» ғалаба қозонадиган бўлса ҳам, греклардан сўнгги турда «Порту»ни йирик ҳисобда енгиш талаб этилади. Чунки биринчи даврадаги ўйинда португалияликлар 2:0 ҳисобида устун келишган.\nБугун Францияда бўлиб ўтадиган «Марсель» – «Олимпиакос» ўйинида мезбонлар учун ҳам ўзига яраша вазифа бор. Ҳеч бўлмаса, Европа Лигасига бериладиган йўлланма учун ҳам, французлар ғалаба қозонишлари керак бўлади.\n«Аталанта» – «Мидтьюлланн (00:55)\n«Ливерпуль» – «Аякс» (00:55)\n«Ливерпуль» кутилмаганда ўз майдонида «Аталанта»га ютқазиши гуруҳдаги вазиятни бироз чигаллаштириб юборди. Лекин ҳали ҳам Клопп шогирдлари гуруҳда асосий фаворит бўлиб туришибди. Инглизлар рақиблардан 2 очко кўп жамғаришган, бунинг устига «Мидтьюлланн» билан ўйинда ҳам осонлик билан очко қўлга киритишлари мумкин.\n«Аякс»га қарши бугун бўлиб ўтадиган ўйинда «Ливерпуль» ғалаба қозонса, расман плей-офф йўлланмасини ҳал қилган бўлади. Ҳатто мағлубият ҳам мерсисайдликлар учун фожиа эмас. «Аталанта» ҳам ўз ўйинида ғалаба қозониб, «Ливерпуль» гуруҳда учинчи ўринга тушиб қоладиган тақдирда ҳам, охирги турда «Аталанта» ва «Аякс»нинг ўзаро ўйини бор.\nЛиверпулликлар хотиржам Дания клуби устидан ғалаба қозониб, икки рақибдан бирини қувиб ўтавериши мумкин. Лекин табиийки, Клопп барча масалани шу бугун ҳал қилишни истайди. Биринчидан, гуруҳда 1-ўринни олиш ҳам нимчорак финалдаги қуръада устунлик тақдим этади, иккинчидан, шундоқ ҳам АПЛда тиғиз тақвим ва муҳим ўйинлар кўплиги боис, ҳафта ўртасида совуқ Данияда масалани ҳал қилиш яхшигина муаммо туғдиради.\n«Аталанта» бу турда осон ғалаба қозониб, гуруҳда ўзи учун қулай ўринга кўтарилиб олиши мумкин. Лекин, пайқаганингиздек, бу тўртликдаги иккинчи йўлланма соҳиби охирги турда, Амстердамда, «Аякс» ва «Аталанта»нинг ўзаро учрашувида аниқланади.\n22:56 / 06.05.2021\nБританияликлар Чемпионлар лигаси финалини Туркиядан Англияга кўчиришни талаб қилди\n14:01 / 03.05.2021\nУикенд якунлари: Месси ва Роналду жамоаларини қутқарди, «Сити»нинг чемпионлиги кечиктирилди\n22:57 / 02.05.2021\nИталия чемпионати. «Интер» чемпион бўлиб, «Ювентус»нинг 9 йиллик гегемонлигига чек қўйди


ЎзА - “Chevrolet” Ўзбекистонни тарк этадими?\n05.07.2019 15:45:45 Чоп этиш версияси\n“Chevrolet” Ўзбекистонни тарк этадими?\n3-4 июль кунлари “Ўзавтосаноат” АК ҳамда “UzAuto Motors” АЖ томонидан медиа-тур ташкил этилди. Медиа-тур давомида мамлакатимизда фаолият олиб бораётган йигирмага яқин ОАВ ходимлари икки кун давомида Фарғона водийсида жойлашган завод ва корхоналарда бўлиб, Ўзбекистонда автомобилсозлик саноатини ривожлантириш йўлида амалга оширилаётган ишлар, маҳаллийлаштириш дастурининг яқин истиқболдаги режалари билан танишди.\nМедиа-турга Асакадаги “UzAuto Motors” заводида ташкил этилган матбуот анжумани якун ясаб берди. Унда иштирок этган “UzAuto Motors” АЖ бош директори в.в.б. Рустам Ражабов ОАВ ходимларини қизиқтирган кўплаб саволларга жавоб қайтарди.\n- Сўнгги йилларда General Motors компанияси томонидан бир қатор автозаводлар сотиб юборилди. Чунки охирги пайтларда GM компанияси анча зарар билан ишлаётганди. Молиявий йўқотишларни камайтириш мақсадида компания хориждаги заводларини сота бошлади. Жумладан, Малайзиядаги йирик завод, шунингдек Европа давлатлари ҳудудларидаги заводларни ҳам сотди. Натижада компаниянинг иқтисодий аҳволи ижобий томонга ўзгарди. Улар ўтган йилиёқ “GM Uzbekistan”даги акцияларини, яхши биласиз заводнинг 25 фоиз акцияси GMга тегишли эди, шуни Ўзбекистонга сотишга қарор қилди. Бу нимани англатади, эндиликда Ўзбекистон автомобилсозлик саноатида ҳеч кимга қарам эмас. 1 июлдан эса “GM Uzbekistan” расман “UzAuto Motors” АЖга айлантирилди. Бироқ, GM Ўзбекистонни тарк этгани билан биздаги автомобиль ишлаб чиқариш технологияси General Motors компанияси стандартлари бўйича давом эттирилаверади. Яъни, ички бозорга автомобиллар Chevrolet бренди билан ишлаб чиқарилишда давом этади, аммо экспортга чиқарилаётган маҳсулотлар эса Ravon бренди остида ишлаб чиқарилади ва ўз эгаларига етказиб берилади.\nТаъкидлаш жоиз, медиа-тур доирасида ОАВ ходимлари UzSangvu, Avtooyna, Uz-Chasys, Uz-Koji, UzDongVon ҳамда UzAuto Motors заводларига сафар қилди.\nТафсилотлар билан таништиришда давом этамиз.


Ўзбекистон Республикаси Ички ишлар вазирлиги Миграция ва фуқароликни расмийлаштириш бош бошқармаси Коррупция қарши курашиш !!!\nШавкат Мирзиёев ички ишлар органларининг 30 йиллиги муносабати билан соҳа ходимлари ва фахрийларини табриклади. Шавкат Мирзиёев 25 октябрь — Ўзбекистон Республикаси Ички ишлар органлари ходимлари куни билан соҳа ходимлари ва фахрийларига табрик йўллади. Қуйида Президент матбуот хизмати томонидан эълон қилинган табрик матни тўлиғича тақдим этилди.\nИИВ Миграция ва фуқароликни расмийлаштириш бош бошқармаси бошлиғининг ўринбосари Наманган вилоят ИИБ МваФРБ ходимлари ҳамда уларнинг ота-онаси билан учрашди.\nЎзбекистон Республикаси ИИВ Миграция ва фуқароликни расмийлаштириш бош бошқармаси бошлиғи полковник У.Т.Мухамедов Мўйноқлик ёшлар ва ходимларнинг ота-оналари билан учрашуви бўлиб ўтди.\n"Ватанга ва халққа садоқат билан хизмат қилиш - олий бурчимиз!" консептуал ғояси асосида тадбир бўлиб ўтди "Ватанга ва халққа садоқат билан хизмат қилиш - олий бурчимиз!" консептуал ғояси асосида тадбир бўлиб ўтди\nЎзбекистон Республикаси Ички ишлар вазирлиги Миграция ва фуқароликни расмийлаштириш бош бошқармасига жисмоний ва юридик шахслардан келиб тушган мурожаатлар юзасидан\nЎзбекистон Республикаси Ички ишлар вазирлигининг “Манзил” автоматлаштирилган ахборот тизимига ФХДЁ органларининг “Ягона электрон архиви” ахборот тизимини билан интеграция қилиш жараёнлари Ўзбекистон Республикаси Ички ишлар вазирлигининг “Манзил” автоматлаштирилган ахборот тизимига ФХДЁ органларининг “Ягона электрон архиви” ахборот тизимини билан интеграция қилиш жараёнлари\nЎзбекистон Республикаси Президентининг 2021 йил 10 мартдаги "Ўзбекистон Республикаси фуқаролигига оид масалаларни кўриб чиқишинг янгиланган тартибини белгилаш тўғрисида"ги ПФ-6185 сон Фармони\nЎзбекистон Республикаси Ички ишлар вазирлиги Миграция ва фуқароликни расмийлаштириш бош бошқармасига жисмоний ва юридик шахслардан келиб тушган мурожаатлар юзасидан!\nХалқимиз манфаатлари йўлида!\n“Ўзбекистон Республикасида идентификация ID-карталарини жорий этиш чора-тадбирлари тўғрисида”ги Президент Фармони қабул қилинди.\nТошкентда 25 йил ҳеч қаерда қайд этилмаган йигитга фуқаролик паспорти берилди\nНавоий вилоят ИИБ МваФРБ, туман ИИБ, туман хокимияти ва маҳалла фаоллари иштирокида фуқаролик паспортлари тантанали топширилди !\nТошкент шаҳрида навбатдаги Фуқаролиги йўқ шахсларга "Ўзбекистон Республикасининг Фуқаролиги тўғрисида"ги Ўзбекистон Республикаси Қонунининг 610-сонли Қонунинг 6-моддасига асосан Фуқароликка тан олинганлар.\nТошкент шаҳар ИИББ Миграция ва фукароликни расмийлаштириш бошкармаси ходимлари иштирокида Бектемир туманида бўш иш ўринлари ярмаркаси ташкил этилди.\nСирдарё вилояти Ховос ва Боёвут туманларида Ўзбекистон Республикаси Фуқаролигига тан олинганларга паспортлар тантанали равишда топширилди.\nСирдарёда тестга киришда абитуриентларнинг бармоқ излари ҳам текширилади !


Сурхондарё вилояти. Истеъмолчини чув туширмоқчи эди, аммо… – istemol.uz\nСурхондарё вилояти. Истеъмолчини чув туширмоқчи эди, аммо…\nОлтинсой тумани “Хўжасоат” СИУ, “Узумзор” маҳалласида истиқомат қилувчи Ибрагим Қаршиев Денов туман истеъмолчилар ҳуқуқларини ҳимоя қилиш жамиятига ариза билан мурожаат қилди.\nИстеъмолчининг мурожаатида келтирилишича, Денов туманидаги дўкондан 235 минг сўмга электр ҳисоблагичи харид қилган. Аммо, ўрнатишдан аввал қиёслаш кўригидан ўтказиш учун олиб борилганда мутахассислар ушбу электр ҳисоблагич меъёр талабларига жавоб бермаслигини айтишган. Истеъмолчи бу ҳақда сотувчига учрашганда ундан ижобий жавоб ололмаган. Масала Денов туман истеъмолчилар ҳуқуқларини ҳимоя қилиш жамияти мутахассислари томонидан ўрганиб чиқилди. Ўрганишлар истеъмолчининг ҳақлигини кўрсатди. Шу сабабли сотувчи И.Қаршиевга ҳисоблагичини сифатлисига алмаштириб беришга мажбур бўлди. Бир сўз билан айтганда истеъмолчини чув тушурмоқчи бўлган харидор нотўғри йўл тутганини англаб етди.\nPrevious Post:Фарғона вилояти. Масалага ойдинлик киритилди\nNext Post:Тошкент вилояти. Беш миллион қарздорлик қаердан келган?..


Чекишни ташлашнинг антиқа усули » Murodbek.Net\nДата: 08/06/2018, 12:14\nАмерикадаги Пенсильвания университетининг бир гуруҳ олимлари профессор Скотт Халперн етакчилигида одамларни тамаки маҳсулотига бўлган эҳтиёжини йўқ қилиш, яъни, чекишни ташлашини таъминлашнинг антиқа усулини ўйлаб топишди. Изланишларда юз нафарга яқин хоҳловчилар иштирок этди. Олимлар уларни икки гуруҳга бўлишди.\nБиринчи гуруҳдагилар кашандаликдан халос бўлиш йўлида тиббиётда қўлланиладиган стандарт дорилардан фойдалана бошлашди. Иккинчи гуруҳга эса, пул ваъда қилишди. Аниқроғи, олти ой давомида тамаки маҳсулоти истеъмолидан тўлиқ воз кеча олса, мукофот сифатида 600 доллардан тарқатиладиган бўлди. Қарангки, натижа кутилганидек кечди. Дорилар ёрдамида зарарли одатни ташлашга уринганларга нисбатан пул ваъда қилинган гуруҳдагилар юқори натижага эришди.\nЛекин бошқа олимлар бу усулни танқид ҳам қилиб ўтди. Уларнинг гапига кўра, мукофот ваъда қилинган гуруҳдагилар пулни олгач, яна сигаретга ёпишмаслигига ҳеч ким кафолат бермайди. Ёки уларни кейинчалик ҳам қатъий назоратда ушлаб, қайта сигарет чека бошлаганлардан берилган пуллар ўн баробар қилиб қайтариб олиниши лозим.


Карантин ҳудудида қўриқловни амалга оширган бўлинмалар Самарқанд ҳарбий госпиталига 14 кунлик карантинга жойлаштирилади. Улар малакали шифокорлар назоратида бўлишади.\nФото: Марказий ҳарбий округ қўмондонлиги матбуот хизмати\nБугун, 2 арпель куни Марказий ҳарбий округ қўшинлари қўмондони кўрсатмасига мувофиқ, Самарқанд вилоятида жойлашган карантиндаги фуқаролар хавфсизлигини таъминлаш учун навбатдаги жанговар смена юборилди. Бу ҳақда ҳарбий журналист, капитан Ғайрат Мадраҳимов хабар берди.\nДастлаб карантиндаги фуқаролар хавфсизлигини таъминлашда ва кўчалар, аҳоли уйларини дизенфекция қилишда, шунингдек, уруш қатнашчилари, ёлғиз кексалар холидан хабар олишда фаоллик кўрсатган бир гуруҳ ҳарбий хизматчиларга пул, эсдалик совғалари ҳамда навбатдаги унвонлар топширилди.\nШундан сўнг, Самарқанд вилоятида карантинга олинган шифохона ва биноларда фуқароларни хавфсизлигини таъминлашга жалб қилинган бўлинмаларга жанговар топшириқ берилди.\n– Карантин масканида хизматни ўташ жанговар вазифани бажариш билан тенглаштирилади. Самарқанд (5 та), Жиззах(1 та) ҳамда Навоий (4 та) вилоятидаги жами 10 та объектда 200 нафарга яқин ҳарбийлар томонидан патруллик қўриқлови олиб бориляпти. Бундан ташқари, ички блок-постларда ҳам хизмат тўғри ташкил этилган , – дейди округ қўшинлари қўмондони полковник Ойбек Саидов.\nКарантин ҳудудида қўриқловни амалга оширган бўлинмалар эса Самарқанд ҳарбий госпиталига 14 кунлик карантинга жойлаштирилади. Улар малакали шифокорлар назоратида бўлишади.


Панегиризм - blog.xabar.uz\n“Биз кутгандик, билгандик” эпидемияси хусусида...\nШу кунларда ижтимоий тармоқларда аёвсиз танқид қилинаётган бир ҳолатга кўп тўқнаш келавердим. Бу маддоҳлик, сохта мулозамат, ялтоқиланиш, мақтов ёхуд панегирик чиқишларга бетоқатлик...\nҚадимги Юнонистондаги халқ йиғинларида нотиқлар маълум бир шахс ҳақида ёки воқеа-ҳодиса юзасидан панегирик чиқишлар қилишган. Бу махсус нутқлар мақтов, ҳайрат, васф, ҳамду сано руҳида бўлиб, майдонга йиғилган халқ жамоасини ўзига маҳлиё этган. Бу борада камолотга эришган нотиқлар сифатида Перикл, Лисия, Исократ, адабиётда Траян кичик Плия, Тациталар эътироф этилади.\nXIX асрдан бошлаб эса, бу сўз “Реал асосларга эга бўлмаган ҳаддан ортиқ мақтов, мадҳ” мазмунидаги атама сифатида қўлланила бошлади. Мазмун эътибори билан бу сўз шарқ адабиётидаги қасидага яқин, дейиш мумкин.\nЭнди асосий масала хусусида:\nБундан бир йил муқаддам Ёшлар иттифоқи тузилганда Зулфия мукофоти соҳибаси бўлган фаол қизлардан бири ўз мулоҳаза ва таассуротларини тележурналистга сўзлаб берди. Унинг завқу шавқи ва кайфияти шунчалар юқори эдики, мазкур интервью ижтимоий тармоқларда обдон муҳокама қилинди. Қизнинг панегирик руҳдаги “биз ёшлар кутгандик, билгандик” ёки “бахтнинг манзили” каби фикрлари ҳажв ва мазах нишонига айланди. Нима сабабдан ёш қизнинг атиги бир ярим дақиқалик мулоҳазалари кўпларнинг ғазабига учради? Нима учун бир қизчанинг давлат раҳбари сиёсатига бўлган хайрихоҳлиги, олиб бораётган ишларини қўллаб-қувватлаши оддий қабул қилинмади? Ёки бошқа мамлакатларда бундай ёшлар йўқми?\nАслида, юртимиздаги мавжуд вазият ва асл ҳаётдан бохабар ҳар қандай одамга бундай сохта гаплар ёқмаслиги аниқ. Бу ерда жамоатчиликнинг эътирози айнан бир шахсга эмас, балки бир неча йиллар мобайнида шаклланган, давом этиб келаётган нотабиий кўтаринкилик ва ортиқча шижоат билан гапирувчи ёшлар қатлами, умуман барчага қаратилганди. Боиси, телевизорда урчиган ҳаяжонли нутқи иродлар, газета ва радиодаги тантанавор чиқишлар одамларнинг меъдасига тегиб кетганди. Мамлакат ёшларининг катта қисмини ўзида бирлаштирган “Камолот” ЁИҲ фаолияти қониқарсиз баҳоланиб, тугатилган ва янги ташкилот тузилганида кейин ҳам ана шундай кайфиятдаги ёшларнинг “минбар”га чиқиб олаётгани кўпларнинг қаҳру ғазабига сабабчи бўлди, холос.\nАтоқли адиб Мурод Муҳаммад Дўст яқинда “Фейсбук”даги ўз шахсий саҳифасида “Ёшликда комсомол қизларимизнинг шиддат ва сохта ҳаяжонга тўла нутқларини эшитганмиз. Лекин бу қизимизнинг олдида эски комсомолкалар ип ҳам эшолмас экан”, дея изоҳ қолдирди.\nБу мулоҳаза ҳам шу тоифа ёшларга берилган ўзига хос баҳодир. Тарихга айланиб улгурган коммунизмнинг “боқий” ғояларига садоқатли “комсомолка”лар ҳам айни пайтда улар олдида ип эша олмаётган экан, демакки, биз маддоҳлик ва сохтакорликнинг юксак чўққисига чиқиб улгурибмиз. Тан олиш керак, мамлакат эртаси бўлган қатламдан тортиб, казо-казоларгача бу “дард”га мубтало, “кўпик кайфият”га асир бўлиб қолди.\nХўш, жамиятда панегиризмнинг авж олиши сабаблари нима? Кимлар асир? Нега?\nОдатда янги уйни қуришга киришган одам иморатнинг мустаҳкам ва кўркам бўлиши учун пулни аямайди. Керак бўлса, бировдан қарз олиб бўлса-да, ўзи истаганидек чиқишига ҳаракат қилади. Кимдир эса иморатни ҳоли қудрати ва чўнтагига қараб, кўтаради. Унга бировдан қарз бўлмаслик, тили қисилмаслик муҳим. Иморати битгунига қадар фақат шу билан овора бўлади. Уй битиб, яшай бошлагач, дўппини бир четга қўйиб, ўз иморатини яхшилаб кўздан кечиради. Камчиликлар, нуқсонларни кўради – кўз юмади. Қиш келиб, бу уйида совқотади—кўникади, томидан чакки ўтади – тоғора тутади. “Ҳар ҳолда ўз кучим билан қурган уйим бор, кимлардадир бу ҳам йўқ”, деб ўзига таскин беради. Эҳтимол, ўз хатоларини шу билан хаспўшлар...\nМустақилликнинг дастлабки йилларида янги тизим ва янги жамият барпо этиш билан банд бўлган одамларнинг ҳавойи гапларга вақти бўлмагани аниқ. Оммавий ахборот воситалари, жамият кўзгуси ўлароқ, нисбатан жонли ва баландпарвоз гаплардан йироқ бўлгани учунми, одамларнинг кайфияти унда борича акс этарди. Бироқ сўнги 10-15 йилликда бу кайфият ўзгара борди. Ҳайбаракаллачилик, хаспўшлаш, сичқонни филдек кўрсатиш, сохтакорлик, мадҳ, ҳисоботбозлик авж ола бошлади...\nМен ўз ишларимни бошлиғимга отнинг калласидек катта ҳажмда кўрсатишга уриндим, бошлиғим бошлиғига, катта бошлиқ ундан каттасига. Хуллас, занжир мисол бир-бирига уланган бу халқа “кўпик” муваффақиятларимизнинг сонини ошираверди. Муқобили йўқ кадрлар тайёрлаш тизимининг кутилган самара бермагани, иқтисодиётдаги депсиниш, коррупция, бюрократия, миллионлаган одамларимизнинг иш излаб хорижга чиқиб кетгани – буларнинг барчасига парда тортиб, саҳнада алёру лапарга, оташин нутқларга андармон бўлдик. Бу борада бизга саҳна вазифасини оммавий ахборот воситалари ўтади. “Катталар”нинг доимий диққат эътиборида бўлган медиа-майдондан ўғрию тўғри, узуну қисқа, ёшу қари бирдек фойдаланди. Уларнинг орасида сиз ҳам, мен ҳам бўлишим мумкин...\nЖурналистик фаолиятим мобайнида бу каби ҳолатларга жуда кўп дуч келганман. Эҳтимол, мен ҳам масъул муҳаррирлар қайчисидан омон қоладиган, ҳеч бир кесишларсиз эфирга кетадиган интервьюлар тайёрлаган бўлишим мумкин. “Давр” информацион дастурида мухбир бўлиб ишлаган пайтда (2012-2015 йилллар) “биз яратиб берилган шароитлардан унумли фойдаланиб” деб бошланадиган ялтироқ фикрларни ёдлаб олган ёшларга кўп бора микрофон тутишга тўғри келган. Бундай кезларда ёдланган шаблон гапларни бас қилиб, шахсий қарашларини айттиришга бўлган уринишларим бир неча бор зое кетган. Демакки, ёшларнинг суяги ана шундай сохта фикрлар билан қотган, кўзлари ана шундай баландпарвоз нутқларга кўниккан, мияси интервьюнинг мазмуни шундай бўлиши кераклиги ҳақидаги нотўғри фикр билан тўлган эди. Бундай мазмундаги гапларни оммага олиб чиқиб, ёшлар онгини шундай кайфият билан заҳарлаганлар мен ва мен каби журналистлар...\nБошлаган гапга қайтаман:\n“Бахт манзили” ҳақида тўлқинланиб гапирган қиз бизга бегона эмас, у ҳам сизу биз билан бир ҳаводан нафас оляпти. У шундай муҳитда униб ўсган, шу таълим тизимида савод чиқарган. Демакки, рангни ҳам сизу биздан олган. Унинг устози ана шундай руҳ берди, у буни акс эттирди. Зеро, катта арава қаердан юрса, кичиги ҳам шу ерда юради. Ерга тариқ сепиб, буғдой олинмайди...\nХулоса қилиб айтганда, бу “маром”, ҳайбаракаллачилик барча соҳаларда, барча йўналишлар мавжуд. Ҳаммамиз панегиризм билан оғридик. Бу хасталик одамзоднинг ўзи каби кўҳна, дейишади. Лекин кўнгилда бир илинж бор: “дард”ни берган худо давосиниям беради. Умидимиз шундан: энди бу ёғига эски хатоларни такрорламасак бўлгани...\n4.34 / 18\nKo'tarilgan muammoni yumshoq qilib tushuntirganingiz va maddohlarni ayaganingiz uchun -0,5 )))\nКатарсислик ҳолатида ёзилган пост.\n4.5 Олимжон Солижон ўғли 31/05/2018\nHaqiqatda bu deyarli shablon bo‘lib ketgan intervyular sovet davrida ham bo‘lgan hozir ham bor. Bunda jurnalistlarning ham birmuncha aybi bor. Intervyuda yo‘nalish beradigan u axir. Biror amaliy taklif berilganda yanada dolzarb blog bo‘lar edi.\nIkkita paragraf bn yozib bitirsa bo'lar edi. Fikrlaringizga qo'shilaman, masalaga obyektiv nazar solgansiz. Yana bir narsa - bu kabi insonlar ham yashashga haqli. Hayot (demokratiya) shu bilan go'zal!


Коронавирус ваҳимасига ҳожат йўқ: товарлар экспорти ва импорти тўхтамайди.\nКоронавирус ваҳимасига ҳожат йўқ: ...\nДунё бўйлаб 160 га яқин давлатларда қайд этилган коронавирус инфекциясига қарши курашиш бўйича Ўзбекистонда бир қатор чора-тадбирлар белгиланди.\nЖумладан, 2020 йилнинг 16 мартидан бошлаб Давлат чегараси орқали ўтказиш пунктларида шахслар ва йўловчи ташувчи транспорт воситаларининг ҳаракати вақтинча тўхтатилди.Мазкур чекловдан сўнг жамоатчиликда Ўзбекистон Республикасидан товарлар экспорти ёки мамлакатга товарлар импорти ҳам тўхтатиладими деган савол кун тартибига чиқди.\nМазкур масала юзасидан Давлат божхона қўмитаси томонидан зудлик билан баёнот берилди. Демак, коронавирус инфекциясига қарши курашиш бўйича олиб борилаётган чоралар ташқи савдо юклари, хусусан юк автомобиллари, авиа, темир йўл, дарё транспортларида ҳаракатига таъсир кўрсатмайди.\nКоронавирус инфекциясининг ёйилиши оқибатида мамлакатлар иқтисодиёти кўриши мумкин бўлган зарарлар ҳақида турли прогнозлар башорат қилинмоқда. Бундай вазиятларда аниқ фактларга асосланмаган тахминлар жамоатчиликнинг ижтимоий фикрини нотўғри ўзанга буриб юбориши ҳеч гап эмас.\nРеспубликамизда ҳам коронавирусга доир чекловлар белгиланганидан сўнг товарлар экспорти-импорти тўхтатб қолиши ҳақида хавотирли фикрлар билдирила бошланган эди. Аммо, бу хавотирларда ҳеч қандай асос йўқлигини бугунги реал воқелик кўрсатиб турибди.\nМуҳтарам Президентимиз 18 март куни маҳалла ва оила масалаларига бағишланган видеоселектор йиғилишида таъкидлаганларидек, бугунги кунда республикамизда озиқ-овқат ва бошқа кундалик истеъмол маҳсулотларининг нархи ошиб кетмаслиги учун барча чоралар кўрилмоқда. Мамлакатимизда етарли даражада озиқ-овқат, энг зарурий ва бирламчи маҳсулотлар захираси мавжуд, хавотир ёки ваҳимага тушишга ҳеч қандай асос йўқ.\nКоронавирус пандемиясининг бутун дунё мамлакатлари қатори бизнинг ҳам иқтисодиётимизга салбий таъсири бўлиши табиий. Лекин, бу мамлакатимизда товарлар экспорти ва импортида узилишлар бўлади дегани эмас.\nЭкспорт-импорт жараёнлари аввалгидек узлуксиз давом этар экан, демакки ички бозорларда аҳолининг энг муҳим зарурий ва бирламчи товарларига бўлган эҳтиёжи мунтазам қондирилади.\nАйни пайтда республикамизнинг ташқи иқтисодий фаолият божхона постларида одатдагидек иш фаолияти гавжум тарзда давом этмоқда, товарларнинг экспорти ва импорти билан боғлик божхона процедуралари ҳеч қандай чекловларсиз амалга оширилмоқда.\nЧегара-божхона постларида эса жисмоний шахсларнинг божхона чегаралари орқали ўтишларига нисбатан чекловлар амалда. Лекин, юк автотранспорт воситалари орқали товарларнинг олиб кираётган ёки олиб чиқаётган ташувчиларга нисбатан бу чекловлар татбиқ этилмаган.\nЧегара ўтказиш ҳудудларида юк ташувларни амалга ошираётган шахслар ва уларнинг транспорт воситалари тегишли тартибда текширувлардан ўтказилиб, республикамиз орқали ҳаракатланишига рухсат берилмоқда.\nДарвоқе, Давлат божхона қўмитасида республикамиздаги барча чегара-божхона постларини бир вақтнинг ўзида кузатиш имконини берадиган Бош видеокузатув маркази фаолият юритади. Марказдан чегара-божхона постларининг сўнгги тўрт кундаги фаолиятини кузатар эканмиз, экспорт импорт товарлари ортилган юк транспортлари ҳаракатида узилишларга гувоҳ бўлганимиз йўқ.\nАҳоли учун бирламчи энг зарурий озиқ-овқат маҳсулотларининг заҳрираларини ўрганиш учун нафақат божхона омборлари балки уларни ишлаб чиқарувчи корхона ва заводларда ҳам бўлдик.\nМасалан, энг кўп истеъмол қилинадиган маҳсулотлардан бири бу - ўсимлик ёғи. Тошкент вилоятида жойлашган шу турдаги маҳсулотни ишлаб чиқарувчи корхонада бўлганимизда бу ерда ишлаб чиқариш ва тайёр маҳсулотларни импорт қилиш паралел равишда олиб борилаётганига гувоҳ бўлдик. Бу ерда кунига 60 тоннагача писта ёғи кадокланмоқда. Бунинг учун хом-ашё сифатида ҳар ойда ўртача 4800 тонна кунгабоқар пистаси импорт қилинади. Ва ҳозир ҳам бу жараён узлуксиз давом этмоқда.\nРақамларга мурожаат қилсак, 15-17 март кунлари республикамиз бўйлаб, давлат божхона хизмати органлари хориждан келтирилган 7 млн АҚШ доллари қийматидаги салкам 17 минг тонна озиқ-овқат маҳсулотларини импорт божхона режимига расмийлаштиришди.\n9,4 минг тонна картошка,\n1935 тонна ўсимлик ёғи,\n1554 тонна ун,\n1232 тонна шакар,\n433 тонна гуруч, гречка ва турли ёрмалар,\n317 тонна гўшт,\n211 тонна макарон,\n149 тонна вафли ва печеньелар,\n91 тонна консерваланган сабзавотлар божхона расмийлаштирувидан ўтказилиб, ички бозорларга йўналтирилган.\nРеспубликамиздан товарлар экспорти ҳам кўзланган прогнозларга мувофиқ давом этмоқда. 15-17 март кунлари мобайнида юртимиздан хорижий давлатларга 44,2 млн. АҚШ доллари қийматидаги салкам 41 минг тонна товарлар экспорт қилинди.\nДемак, четдан келтириладиган истеъмол товарлари, хусусан бирламчи озиқ-овқат маҳсулотларининг импортида узилишлар ва шу сабабли ички бозорда уларнинг танқислиги кузатилмайди деб ишонч билан айта оламиз.\nМуҳтарам Президентимиз томонидан таъкидланганидек. ҳукумат қийин аҳволга тушиши мумкин бўлган соҳа ва тармоқларни, йирик корхоналарни қўллаб-қувватлаш бўйича алоҳида чора-тадбирлар дастурини ишлаб чиқади. Бу жараёнда, аввало, молия ва хомашё бозорида беқарорлик юзага келишига йўл қўймаслик, молиявий барқарорликни сақлаш ҳамда бозорларда нарх-навонинг ўсишини олдини олиш учун зарур барча чоралар кўрилади.\nБиздан эса бундай паллаларда янада жипслашиб, ваҳима ва саросимага берилмаслик талаб этилмоқда, холос.


Бош саҳифа / Спорт / Артур Таймазовнинг ишини ким давом эттиради?\nАртур Таймазовнинг ишини ким давом эттиради?\nЎтган йили энг машҳур курашчи деб номи чиққан Артур Таймазов катта мусобақаларда иштирок қилиш хусусида ўйлаб кўргани йўқ.\nАйни пайтда терма жамоа ўқув-машғулотлари йиғинларини ўтказиш учун Минскка йўл олди. У ерда Александр Медведь соврини учун халқаро турнир бўлиб ўтади. Спортчиларимиз ушбу мусобақада ҳам қатнашиб қайтадилар.\nЎзбекистон Кураш спорти ассосациясида уч карра Олимпиа чемпиони бўла оладиган Таймазов каби курашчи борми? Бу борада ҳали аниқ жавоблар йўқ. Мураббийлар штаби охирги йилларда Жаҳон ва Осиё ўйинларида юқори натижалар кўрсатган ёшлар ва уларнинг издошларидан умид қилишаяпти.\nОлдинда турган мусобақалар ҳақида Uzbekistan Today мухбирига Ўзбекистон Кураш спорти ассосацияси матбуот котиби Руслан Валиуллин батафсил гапириб берди:\n– 2013 йилнинг охирида вазн тоифаларида 2016 йилдаги ўйинларда амал қиладиган ўзгаришлар киритилганди. Энди олдинги еттита ўрнига олтита тоифа мавжуд бўлади. Рио-де-Жанейрода бўлиб ўтадиган Олимпиада ўйинларида курашчилар қуйидаги вазнларда беллашишади: 57, 65, 74, 86, 97 ва 125 кг.\n2015 йилнинг 7–12 сентябрь кунлари Лас-Вегасда ўтказилган жаҳон чемпионатида юқоридагидай тоифалаш биринчи бор қўлланди. Бизнинг курашчимиз Ихтиёр Наврўзов 65 кг вазн тоифасида йўлланмага муносиб кўрилиб, кумуш медаль соҳиби бўлди.\nОлдинда курашнинг ушбу тури бўйича спортчиларимиз йўлланмаларни қўлга киритиши мумкин бўлган яна учта мусобақа бор. Биринчи мусобақа Осиё Олимпиа ўйинлари саралаш турниридир, у март ойида Астана шаҳрида бўлиб ўтади. Бу мусобақаларда 1-2-ўринни олганлар йўлланмани қўлга киритишади. Шу сабабли таъкидлаш жоизки, 2016 йилдаги қитъа чемпионатида йўлланма учун ўйналмайди. Олимпиадага чиқиш охирги имконияти иккита жаҳон миқёсидаги турнирларда берилади. Улардан биринчиси Улан-Баторда (Монголия) апрель ойида бўлиб ўтади, иккинчиси — Истанбулда (Туркия) май ойида ўтказилади.\nМинскдаги мусобақа юқоридаги иккита муҳим тадбирга тайёрланиш босқичи ҳисобланади. У ерга ёш ва тажрибали спортчилар жўнатилган. Улар орасида Нодиржон Сафаров, Аббос Раҳмонов (иккаласи ҳам – 57 кг), Ихтиёр Наврўзов (70 кг), Бекзод Абдураҳмонов (74 кг), Умид Исманов, Сослан Тигиев (иккаласи ҳам – 86 кг), Ҳусанбой Раҳимов, Магомед Ибрагимов (иккаласи ҳам – 97 кг), Ҳасанбой Раҳимов (125 кг)лар бор.